Johor umum bantuan raya setengah bulan gaji, minimum RM1,000
Oleh KHAIRUL MOHD. ALI

29 April 2021, 4:08 pm
JOHOR BAHRU – Seramai 15,000 penjawat awam Johor akan menerima bantuan Hari Raya Aidilfitri setengah bulan gaji atau minimum RM1,000.
Menteri Besar, Datuk Ir. Hasni Mohammad berkata, bantuan itu akan disalurkan pada akhir bulan ini.
“Kita akan beri bantuan hari raya, bukan bonus, macam mana hendak beri bonus sedangkan bajet kita pun defisit.
“Jadi bantuan raya kerajaan beri sebanyak setengah bulan gaji atau minimum RM1,000. Pembayaran akan dibuat hujung bulan ini melibatkan seramai 15,000 penjawat awam Johor,” ujarnya dalam sidang akhbar yang diadakan selepas melawat Pusat Pemberian Vaksin Dewan Muafakat Johor, Adda Heights, di sini hari ini.
Beliau berkata demikian sebagai pertanyaan sama ada kerajaan negeri merancang pemberian bonus kepada penjawat awam Johor ekoran pengumuman bantuan raya oleh kerajaan pusat pada 22 April lalu.
Pada 29 November tahun lalu, Kerajaan Johor membentangkan Belanjawan 2021 dengan defisit sebanyak RM248.14 juta selepas merekodkan lebihan belanjawan selama 10 tahun berturut-turut, sebelum ini.

Hasni dilaporkan berkata, unjuran hasil negeri pada tahun depan adalah sebanyak RM1,609.07 juta manakala unjuran perbelanjaan berjumlah RM1,857.21 juta.
“Senario ini menunjukkan Belanjawan Johor 2021 adalah belanjawan defisit iaitu sebanyak RM248.14 juta,” katanya semasa membentangkan Belanjawan Johor 2021 bertema ‘Berdaya Tahan Demi Kemakmuran’ pada Persidangan Ketiga Dewan Undangan Negeri (DUN) Johor Ke-14 lalu.-K! ONLINE


3,332 kes baharu direkodkan
Oleh SITI A'ISYAH SUKAIMI

29 April 2021, 4:19 pm
PUTRAJAYA – Kes harian kekal merekodkan angka mengatasi 3,000 dengan 3,332 kes dilaporkan, menjadikan jumlah kes positif Covid-19 sebanyak 404,925 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan 1,083 kes, diikuti oleh Sarawak sebanyak 522 kes dan Kelantan sebanyak 401 kes.
“Seterusnya, Kuala Lumpur (359 kes), Johor (207 kes), Pulau Pinang (158 kes), Sabah (131 kes), Negeri Sembilan (111 kes), Kedah (105 kes), Pahang (92 kes), Perak (91 kes) dan Melaka (43 kes).
“Negeri lain ialah Terengganu sebanyak 19 kes, Putrajaya dengan sembilan kes serta Perlis dengan satu kes,” katanya melalui ciapan Twitter di sini hari ini.
Ujarnya lagi, Labuan tidak merekodkan kes baharu hari ini. -K!ONLINE


Wanita mengamuk dijel 10 bulan
Oleh NUR ALINA HASSAN

29 April 2021, 4:45 pm
TANGKAK – Seorang wanita dijatuhi hukuman penjara 10 bulan oleh Mahkamah Majistret Tangkak hari ini selepas mengaku bersalah atas dua pertuduhan melakukan pemerasan dan perbuatan khianat, Sabtu lalu.
Majistret Wan Nur Fariha Najwa Wan Azaham membuat keputusan itu selepas tertuduh, Mazatul Amira Mohamad Ali, 31, gagal membayar denda atas kedua-dua pertuduhan.
Mengikut pertuduhan pertama, tertuduh yang juga penganggur melakukan pemerasan bagi tujuan menakutkan Suhada Abd. Hamid, 28, dan Maznah Md. Rehat, 49, dengan menyatakan akan menghancurkan mereka berdua dan barang-barang kedai jika wang tidak diserahkan kepadanya.
Manakala pertuduhan kedua, Mazatul Amira didapati melakukan khianat ke atas harta kedai milik Roslinah Bahar, 47, yang menyebabkan mangsa kerugian kira-kira RM2,661.
Kedua-dua kesalahan dilakukan di sebuah premis perniagaan di Jalan Payamas, di sini pada pukul 4.20 petang, 24 April lalu.
Wanita itu dituduh mengikut Seksyen 385 Kanun Keseksaan yang memperuntukan hukuman denda sehingga tujuh tahun atau penjara atau kedua-duanya sekali, jika sabit kesalahan.

Manakala bagi pertuduhan kedua pula, dia dituduh mengikut Seksyen 427 kanun yang sama yang memperuntukan hukuman penjara maksimum lima tahun atau denda atau kedua-duanya sekali, jika sabit kesalahan.
Bagaimanapun, Mazatul Amira mengaku tidak mampu membayar denda sebelum mahkamah memutuskan hukuman penjara berjalan serentak selama 10 bulan bermula hari ini.
Terdahulu, prosiding dikendalikan Timbalan Pendakwa Raya, Nor Syamilah Jalaluddin manakala tertuduh diwakili peguam dari Yayasan Bantuan Guaman Kebangsaan.
Sementara itu, Ketua Polis Daerah Tangkak, Superintendan Mohd. Fadhil Minhat dalam satu kenyataan berkata, polis menahan wanita berkenaan selepas menerima laporan kejadian amuk di sebuah premis sehingga menyebabkan kerosakan harta kedai.
Beliau berkata, dalam kejadian Sabtu lalu, Mazatul Amira telah memeras ugut dua pekerja kedai kosmetik yang juga kenalannya bagi mendapatkan wang berjumlah RM1,000.
Bagaimanapun, kedua-dua mereka enggan menyerahkan wang diminta sebelum tertuduh bertindak agresif melakukan kerosakan dengan memecahkan barangan kosmetik di kedai berkenaan.-K! ONLINE


Mungkin ada yang mahu sihir saya – Ayob Khan
Oleh KOSMO!

29 April 2021, 4:33 pm
Oleh NUR NABILAH RAHMAT
KLUANG – Gara-gara kelantangan dan ketegasannya, Ketua Polis (KP) Johor, Datuk Ayob Khan Mydin Pitchay tidak menafikan kemungkinan ada pihak yang tidak suka dan boleh melakukan apa sahaja termasuk sihir ke atas dirinya.
Namun bagi Ayob khan, soal rezeki hidup dan mati bukan ditentukan oleh manusia melainkan Allah SWT namun sekiranya ketakutan terhadap makhluk menguasai diri, seseorang itu tidak dapat melakukan pekerjaannya.
“Bagi sayalah, kita jangan angkuh, jangan cakap besarlah, paling penting kita buat kerja ikhlas, kalau kita buat kerja ikhlas kerana Allah, yang lain jangan bimbang.
“Orang akan buat, atur atau sekat, tapi kalau Allah dah tentukan wahai Ayob kamu akan mati pukul 12.05 minit sakit jantung ketika memberi syarahan di Institut Tadbiran Awam Negara (INTAN) Kluang, saya akan matilah.
“Allah yang tentukan, wahai Ayob kamu akan pencen sampai KP Johor kamu tak boleh pergi lagi atas, pencen KP Johorlah.

“Jadi rezeki hidup mati kita bukan manusia yang tentukan tapi Allah yang tentukan, kalau tuan-tuan takut maknanya tuan-tuan takkan dapat kerja tuan-tuan,” ujarnya.
Beliau berkata demikian ketika Majlis INTAN Executive Lecture Series : Integriti, Penghayatan, Praktik dan Cabaran di INTAN Kampus Wilayah Selatan di sini hari ini.
Pada masa sama, beliau tidak menafikan amalan sihir tidak dapat lari daripada realiti kehidupan masyarakat hari ini namun beliau turut berkongsi amalan tertentu sebagai benteng diri daripada terkena sihir.
“Memanglah orang-orang khususnya orang Melayu kita lah, dia tak boleh tengok orang lebih daripada dia. Dia akan gunalah, tak boleh berdepan dia guna cara halus, tak boleh hak ni dia akan guna bomoh siam, macam macam ada orang yang terkena banyak lah kan.
“Insya-Allah, ayat surah Yassin kan ayat kesembilan itu pendinding, kalau nak keluar rumah pun baca, Insya-Allah selain daripada ayat kursi.
“Tetapi nak kena yakin lah, memanglah benda-benda mistik ada, bukan tak percaya tapi kamu jangan yakin mereka yang menentukannya.
“Jangan tuan-tuan, ada amalan tuan-tuan haa tembak tembak tembak, saya dah dapat ayat dari tok Ayob dah ayat daripada surah ini ayat ni tembak tak lut.
“Jangan macam itu, kita jangan angkuh, tapi kita yakin Allah itu ada, Insha Allah,” katanya. -K! ONLINE


KPWKM pandang serius isu jenaka rogol
Oleh NUR SHARIEZA ISMAIL

29 April 2021, 5:32 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) memandang serius isu yang tular berkenaan perbuatan seorang guru yang didakwa membuat jenaka rogol sewaktu sesi pengajaran dan pembelajaran.
Menterinya, Datuk Seri Rina Mohd. Harun berkata, perkara itu tidak boleh dianggap remeh dan wajar dikenakan tindakan tegas jika terbukti berlaku.
“Saya memandang serius perkara ini dan melihat tindakan sebegini sebagai perbuatan yang tidak profesional.
“Sebagai orang dewasa, kita perlu mempunyai kesedaran mengenai batas percakapan terutamanya ketika berkomunikasi agar kanak-kanak tidak terganggu emosi dengan akhlak dan perlakuan guru mereka,” katanya menerusi kenyataan akhbar hari ini.
Rina berkata, dalam apa jua situasi sekalipun, perkara sedemikian tidak seharusnya dijadikan sebagai bahan jenaka kerana perbuatan rogol itu adalah perbuatan jenayah yang sama sekali tidak wajar menjadi satu galakan kepada anak murid.
“Kanak-kanak seharusnya berada di dalam persekitaran pembelajaran yang kondusif, selamat, bebas serta dilindungi daripada sebarang ancaman termasuk gangguan seksual dan eksploitasi.

“Dalam hal ini, tindakan sewajarnya perlu diambil mengikut garis panduan dan peraturan yang berkuat kuasa bagi setiap kes yang diperakukan kesahihannya,” katanya.
Jelas beliau, kerajaan tidak akan berkompromi dengan mana-mana kesalahan yang melibatkan gangguan seksual, pelanggaran hak dan kebajikan kanak-kanak.
“KPWKM juga sedang mengkaji secara menyeluruh Dasar Kanak-Kanak Negara dengan menitikberatkan agar kanak-kanak bebas daripada segala perkara negatif melalui langkah advokasi, pencegahan dan khidmat sokongan.
“Penggubalan undang-undang Anti-Gangguan Seksual juga sedang digubal dan dalam penelitian akhir kerajaan untuk memastikan penguatkuasaan akta dan peraturan yang lebih baik dapat dilaksanakan,” katanya.
Pada masa sama, katanya, tindakan termasuk perlakuan ‘victim-blaming’ amat tidak wajar dinormalisasi kerana ia memberikan satu mesej yang tidak sihat kepada masyarakat dan dikhuatiri akan menyumbang kepada perlakuan jenayah.
“Kita mestilah menghentikan jenaka-jenaka berunsur seksual seperti rogol dan ‘body shaming’ apatah lagi memberikan contoh-contoh yang tidak bersesuaian dalam aspek memberikan kesedaran tentang gangguan seksual terhadap pelajar di sekolah mahupun kepada masyarakat secara umum,” katanya.-K!ONLINE


Nyanyian dibanding dengan Saloma, Nabila Razali sedar kemampuan diri
Oleh NUR EMIRA SAIZALI

29 April 2021, 2:28 pm
PETALING JAYA – “Selalu ingat, tiada yang sempurna kecuali Dia.”
Itu respons penyanyi dan pelakon Nabila Razali berhubung kandungan sebuah video tular yang memaparkan seorang gadis membandingkan kualiti nyanyiannya dengan Biduanita Puan Sri Saloma.
Menurut Nabila, dia pada awalnya tidak mengetahui kewujudan video berkenaan sehinggalah seseorang mengirim kepadanya.
Ujar pemilik nama penuh Nur Nabila Mohd Razali, 29, dia sejujurnya tidak mengetahui niat gadis berkenaan dan enggan melayani kandungan sebegitu.
Kenyataan Nabila yang dimuat naik dalam InstaStorynya semalam.
“Saya sedar kelemahan dan kekurangan diri dan ya, sesetengah orang mengambil masa yang lama untuk mahir dalam sesuatu perkara kerana semua manusia dilahirkan dalam keadaan berbeza.
“Bagi saya, jangan merendahkan orang lain kerana merasakan diri anda lebih bagus. Beri kritikan membina, bukannya menjatuhkan. Palinh penting percaya dengan proses dan takdir,” katanya dalam InstaStory.

Enggan menyimpan dendam, pelantun lagu Peluang Kedua itu turut memaafkan gadis tersebut pada bulan mulia ini.
“Walau apa sahaja niatnya, saya maafkan. Saya cuma mahu wujudkan kesedaran supaya kita menggunakan media sosial dengan berhemah.
“Ini kerana kita tidak pernah sedar bahawa setiap perkataan yang digunakan mungkin melukakan dan menghancurkan impian seseorang,” katanya lagi.
Dalam masa sama, bekas pelajar Akademi Fantasia itu turut mengingatkan semua pihak bahawa tiada manusia yang sempurna di muka bumi ini.
“Terakhir sekali, selalulah ingat bahawa tiada yang sempurna di antara kita melainkan Dia,” ujarnya.
Sejak beberapa hari lalu, tular sebuah video TikTok memaparkan seorang gadis yang bercerita tentang pensyarahnya mendakwa Nabila telah berlatih menyanyi dalam tempoh setahun namun masih tiada improvisasi.
Dalam video itu juga, Nabila turut dibandingkan dengan Saloma yang hanya memerlukan satu hari sahaja untuk membuat persembahan di atas pentas.
Untuk rekod, Nabila pernah menerima kecaman hebat selepas terkucil ketika membuat persembahan lagu Peluang Kedua pada pentas Anugerah Juara Lagu ke-35 pada Mac lalu. – K! ONLINE


Enam lelaki curi 30 kampit beras diberkas
Oleh MOHAMAD FAIZAL HASHIM

29 April 2021, 3:36 pm
JOHOR BAHRU – Polis menahan enam lelaki yang disyaki mencuri 30 kampit beras selepas memecah masuk sebuah kilang di Taman Sri Putri, Kulai pada Selasa lalu.
Ketua Polis Daerah Kulai, Superintendan Tok Beng Yeow berkata, kesemua individu berusia 20 hingga 34 tahun itu ditahan dalam lima serbuan di berasingan di sekitar kawasan Kulai dan Senai, di sini semalam.
Katanya, kejadian itu disedari oleh pengadu kira-kira pukul 5 petang selepas mendapati kunci mangga pintu hadapan kilang di Jalan Sri Putri dirosakkan selain mendapati beras bertaburan di lantai kilang.
Beng Yeow
“Pengadu kemudiannya membuat pemeriksaan lanjut dan menyedari sejumlah 30 kampit beras hilang dengan anggaran kerugian RM1,000.
“Bertindak atas maklumat, sepasukan polis membuat serbuan dan menahan kesemua individu di lokasi berbeza kira-kira pukul 4.30 pagi hingga 8.15 pagi semalam.
“Polis turut merampas 44 kampit beras dan beberapa barangan lain di antaranya kuku kambing, pemotong besi, lori Mitsubishi dan dua buah motosikal dengan rampasan keseluruhan bernilai kira-kira RM70,000,” katanya dalam kenyataan hari ini.

Jelasnya, hasil siasatan awal mendapati kesemua suspek mengaku terbabit dalam kes pecah masuk di kilang berkenaan.
Beliau berkata, lima daripada yang ditahan mempunyai rekod lampau berkaitan jenayah dan dadah, selain dua daripadanya mempunyai rekod orang dikehendaki berkaitan kes dadah dan memiliki senjata api.
“Ujian saringan awal air kencing mendapati kesemua yang ditahan positif dadah jenis methamphetamine dan kesemua suspek direman selama tujuh hari mulai hari ini hingga 5 Mei depan,” katanya.
Kes disiasat mengikut Seksyen 457 Kanun Keseksaan.-K! ONLINE


680 peket minyak masak gagal diseludup
Oleh YATIMIN ABDULLAH

29 April 2021, 3:21 pm
RANTAU PANJANG – Pasukan Gerakan Am (PGA) Batalion 7 berjaya mematahkan cubaan untuk menyeludup 680 peket minyak masak bersubsidi dengan menggunakan sebuah van di Taman Rantau Baru Gual Nering, Gual Sitok di sini semalam.
Pegawai Pemerintah PGA Batalion 7, Superintendan Azhari Nusi berkata, serbuan terhadap van yang dipakir di kawasan berkenaan dijalankan oleh anggota PGA dengan kerjasama Kementerian Perdagangan Dalam Negeri dan Hal Ehwal Pengguna (KPDNHEP) Kelantan pada pukul 7.20 malam.
Katanya, bertindak atas maklumat yang diterima, sepasukan anggota PGA dan KPDNHEP Kelantan telah digerakkan untuk menjalankan pemeriksaan terhadap van itu.
“Pemeriksaan lanjut di dalam van itu telah menjumpai beberapa kotak berwarna coklat dan bungkusan plastik mengandungi 680 peket minyak masak bersubsidi.
“Nilai keseluruhan rampasan minyak masak itu dianggarkan berjumlah RM2,720,” katanya dalam satu kenyataan hari ini.
Menurutnya, siasatan awal mendapati minyak masak itu dipercayai akan diseludup ke negara jiran mengikut laluan tikus di sempadan negara.

Katanya, selang empat jam kemudian, PGA berjaya merampas sejumlah 555 helai seluar jeans yang diseludup dari negara jiran bernilai RM33,300 di pangkalan haram Pok Mat Lubok Gong.
Katanya, sebuah kereta jenis Proton Waja turut dirampas dalam serbuan itu.
“Bagaimanapun, penyeludup yang terlibat dalam aktiviti itu berjaya meloloskan diri semasa serbuan dijalankan,” katanya. – K! ONLINE


Nora nafi nikah menteri, akui masih solo
Oleh KOSMO!

29 April 2021, 2:40 pm
oleh HANISAH SELAMAT
PETALING JAYA – Penyanyi, Datuk Nora Ariffin, 47, menganggap desas desus perkahwinannya dengan seorang Menteri Kanan sebagai gurauan malah menegaskan dirinya masih solo hingga ke hari ini.
Katanya, dia sendiri tidak pasti mengenai kekecohan yang tercetus di media sosial kerana sibuk mengusahakan perniagaan kecil di rumah.
“Saya sebenarnya tidak pasti apa yang dikecohkan (ramai) di Twitter dan media sosial. Saya pun masih bersendirian malah sedang sibuk dengan menjual nasi kerabu dan Rendang Tok.
“Ini bulan Ramadan, tak baik cerita yang bukan-bukan. Berdosa tu … sebab itu semua memang tak benar,” katanya kepada Kosmo! Online hari ini.
Terdahulu, timbul ciapan menerusi Twitter daripada seorang pengguna yang melayangkan ucapan tahniah kepada Menteri Wilayah Persekutuan, Tan Sri Annuar Musa dengan memberi bayangan mereka sudah bernikah.

“Tahniah @AnnuarMusa kerana memiliki ‘Datuk’ yang istimewa. Dah berkepak kepak kabom. Patut garang bebenor (sangat) sekarang. I like… hurmmm… Aummmm…!!!”, menurut hantaran dikongsi pemilik akaun @zack_rockstar.
Susulan daripada ciapan tersebur, anak sulungnya, Mohamad Syakir Iman Johan mendesak individu yang menyebarkan gosip berkenaan menampilkan bukti menerusi medium sama.
“Kepada semua peguam, adakah ini (dakwaan Nora dan Annuar berkahwin) boleh dianggap satu fitnah? Saya baru bertanya kepada ahli keluarga saya.
“Jika pengguna (pemilik Twitter) tersebut menyatakan bahawa Tan Sri Annuar Musa telah berkahwin dengan Datuk Nora, sila kemukakan bukti atau memang kerja dia untuk cipta fitnah murahan,” tulisnya.
Nora atau nama sebenarnya Wan Norafizah Ariffin bergelar ibu tunggal kepada empat cahayamata selepas pemergian suaminya yang juga komposer tersohor, Allahyarham Johan Nawawi pada 24 Mac 2017. – K! ONLINE


Semua lorong tikus Semerak-Kuala Besut ditutup
Oleh TOREK SULONG

29 April 2021, 2:40 pm
PASIR PUTEH – Semua laluan alternatif dan lorong tikus di sekitar kawasan Semerak-Kuala Besut di sini sudah ditutup sepenuhnya daripada aktiviti rentas negeri tanpa kebenaran sejak seminggu lalu.
Sebelum ini, sekurang-kurangnya lima lorong tikus menjadi laluan alternatif penduduk Kelantan untuk menyelinap masuk ke Kuala Besut dan Jerteh, Terengganu semata-mata untuk ke bazar Ramadan.
Tinjauan Kosmo! mendapati, polis meletakkan kon dan kawat berduri di jalan Pantai Bisikan Bayu-Pantai Teluk Bayu dan empat lokasi yang bersempadan dengan Tok Sabuh-Alor dan Perol-Kampung Nail.
Pemantauan itu dilakukan oleh Ibu Pejabat Polis Daerah (IPD) Besut, Angkatan Tentera Malaysia, Gong Kedak dan Majlis Daerah Besut (MDB) selepas menjalankan pemantauan lorong tikus di kawasan itu.
Ketua Polis Daerah Besut, Superintendan Abdul Rozak Muhammad berkata, pemantau berterusan masih dilakukan anggota polis bagi memastikan pematuhan orang ramai agar tidak merentas negeri.
Katanya, tiga sekatan jalan raya (SJR) iaitu di Gong Manak, Tok Sabuh dan Pachakan di Besut merupakan laluan yang sah untuk pergerakan masuk ke Terengganu dari Kelantan.

Sementara itu, seorang penduduk yang tinggal di kawasan itu, Mohammad Arif Ghazali, 45, berkata laluan itu bertukar sunyi selepas kawat berduri dipasang oleh pihak berkuasa.
“Kami terpaksa bersabar kerana tidak dapat berkunjung ke rumah sanak saudara di Besut lebih-lebih lagi untuk sambutan Hari Raya Aidilfitri tidak lama lagi.
“Bagaimanapun, kami akur dengan langkah ini sekiranya ia mampu mengurangkan bilangan kes Covid-19 di Kelantan,” katanya. -K! ONLINE


Saifuddin positif Covid-19
Oleh NOR IDAYU BOSRO

29 April 2021, 2:34 pm
PUTRAJAYA – Menteri Komunikasi dan Multimedia, Datuk Saifuddin Abdullah disahkan positif Covid-19 setelah mendapat keputusan ujian saringan malam tadi.
Pejabat Menteri dalam satu kenyataan hari ini berkata, Saifuddin akan menjalani tempoh kuarantin mengikut saranan dan pemantauan rapi oleh pihak Kementerian Kesihatan (KKM).
“Buat masa ini, beliau sedang menjalani kuarantin di rumah sementara menunggu kemasukan ke wad di hospital,” katanya.
Kenyataan itu berkata, sepanjang tempoh rawatan dan kuarantin, Saifuddin akan terus memantau dan memastikan segala urusan kementerian berjalan dengan lancar.
Pada masa sama, beliau mengucapkan terima kasih kepada semua pihak yang telah mendoakan kesembuhan dan memohon maaf di atas kesulitan yang timbul akibat daripada situasi ini.  -K! ONLINE


Jokowi janji bina rumah untuk keluarga kru KRI Nanggala-402
Oleh KOSMO!

29 April 2021, 3:29 pm
JAKARTA – Kerajaan Indonesia akan membina rumah untuk kemudahan keluarga kru kapal selam KRI Nanggala-402 yang tenggelam di perairan utara Bali, lapor agensi berita Antara News hari ini.
“Nanti, anda semua akan dibina rumah yang lokasinya akan ditentukan sendiri oleh anda.
“Terpulang kepada anda, sama ada di Gresik, Sidoarjo atau di mana-mana sahaja,” ujar Presiden Joko Widodo (Jokowi).
Beliau sebelum itu menghadiri satu majlis perjumpaan dengan ahli keluarga kru kapal selam KRI Nanggala-402 di Pangkalan Udara Tentera Nasional Indonesia (TNI) Angkatan Laut Juanda, Jawa Timur.
Selain itu, Jokowi turut mengarahkan Panglima TNI, Hadi Tjahjanto dan Ketua Staf TNI Angkatan Laut, Yudo Margono untuk menguruskan rancangan pembinaan rumah-rumah tersebut.
“Pihak TNI akan menguruskannya secepat mungkin agar ia dapat dilaksanakan segera,” ujarnya.

Dalam pada itu, Jokowi sekali kali menegaskan kerajaan republik itu akan memberikan penghargaan kenaikan pangkat satu tahap lebih tinggi kepada 53 prajurit KRI Nanggala-402 yang gugur selain membiayai pendidikan anak-anak mereka hingga ke peringkat pengajian tinggi.
“Kerajaan akan memberikan penghargaan kenaikan pangkat atas pengorbanan kesemua kru kapal selam tersebut kepada negara.
“Kami juga telah berjanji untuk membiayai pengajian anak-anak anda semua hingga ke peringkat pengajian tinggi,” jelasnya.
Pada Ahad lepas, kapal selam KRI Nanggala-402 disahkan tenggelam dengan kesemua kru meninggal dunia selepas hilang pada Rabu minggu lepas ketika menjalani sesi latihan tembakan torpedo di utara perairan Bali. – Agensi


Operasi mencari dua beradik diperluas satu kilometer
Oleh KOSMO!

29 April 2021, 3:58 pm
Oleh KHAIRULMIZAN YAHYA
ROMPIN – Operasi mencari dua beradik berusia tiga dan tujuh tahun yang hilang di Sungai Rekoh disambung hari ini dan diperluaskan sehingga jarak satu kilometer (km) dari lokasi mereka terjatuh, semalam.
Ketua Balai Polis Rompin, Asisten Superintendan Mohd. Isa Bidin berkata, operasi mencari mangsa disambung semula kira-kira pukul 8 pagi dan pencarian ditumpukan ke arah hilir.
“Operasi membabitkan seramai 30 anggota termasuk Polis Diraja Malaysia (PDRM), Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APM) menggunakan tiga buah bot.
“Selain pencarian daripada permukaan, usaha mengesan mangsa di dasar juga dilakukan dengan bantuan sembilan penyelam dari Pasukan Penyelamat Di Air (PPDA) JBPM,”katanya di sini hari ini
Dalam kejadian kira-kira pukul 11.15 pagi semalam, mangsa, Putri Rama Dhania Azahra Masari,3, dan kakaknya Dhenis Maulida Putri,7, terjatuh ke dalam sungai terbabit selepas motosikal yang dibonceng mereka terbalik ketika melalui jambatan gantung di lokasi berkenaan.

Bagaimanapun, ibu mangsa yang dikenali sebagai Liswati, 37, yang menunggang motosikal terselamat apabila sempat berpaut pada jambatan berkenaan.
Menurutnya, jarak pencarian dipertingkatkan sehingga satu kilometer hari ini berbanding hanya 500 meter semalam.
“Arus sungai ketika ini tidak terlalu deras dan sekiranya mangsa gagal ditemukan sehingga pukul 6 petang, operasi pencarian akan ditangguhkan dan disambung semula esok,”ujarnya. -K! ONLINE


Bubu naga haram dipasang nelayan dirampas
Oleh DIYANATUL ATIQAH ZAKARYA

29 April 2021, 3:44 pm
MELAKA – Agensi Penguatkuasaan Maritim Malaysia (APMM) Melaka dan Negeri Sembilan berjaya merampas bubu naga dipercayai digunakan secara haram oleh nelayan di sekitar perairan Klebang, dekat sini semalam.
Pengarah APMM Melaka dan Negeri Sembilan, Kepten Maritim Haris Fadzillah Abdullah berkata, bertindak atas aduan awam, satu operasi telah dilakukan sepasukan bot peronda pada pukul 2 petang itu.
“Berdasarkan aduan, satu operasi mengesan bubu naga ini dilakukan dan bot ronda Maritim telah menemukan botol-botol air mineral terapung di permukaan air dalam keadaan mencurigakan.
“Pemeriksaan lanjut mendapati, botol air mineral itu merupakan penanda kepada lokasi pemasangan bubu naga berkenaan,” katanya ketika dihubungi di sini hari ini.
Tambahnya, berikutan itu pasukan peronda telah meluaskan radius pemeriksaan dan menemui bubu naga di tiga lokasi berasingan sekitar kedudukan 1.0 batu nautika barat muara Sungai Lereh, Klebang.
“Kesemua tiga set bubu naga dengan anggaran nilai RM300 telah rampas kerana penggunaannya adalah tidak dibenarkan oleh Jabatan Perikanan Malaysia sejak November 2018.

“Penggunaan bubu naga boleh menyebabkan perairan negara berdepan masalah kekurangan hasil laut kerana benih dan ikan kecil turut terperangkap dalam bubu naga berkenaan,” katanya. -K! ONLINE


KPM ambil kira idea semua pihak mansuhkan UPSR
Oleh SITI AMINAH MOHD YUSOF

29 April 2021, 2:30 pm
PETALING JAYA – Keputusan Kementerian Pendidikan (KPM) memansuhkan Ujian Penilaian Sekolah Rendah (UPSR) bermula tahun ini dibuat berdasarkan penelitian mendalam dan terperinci.
Menteri Kanan Pendidikan, Datuk Dr. Radzi Jidin berkata, pihaknya telah mengambil kira pandangan pihak berkepentingan melalui sesi libat urus secara menyeluruh.
“Kami telah mengkaji secara holistik pelaksanaan UPSR sejak ia dibatalkan tahun lalu termasuk meneliti amalan terbaik sistem pentaksiran sekolah rendah di pelbagai negara seperti Finland, Norway, New Zealand dan Scotland.
“Sesi libat urus tersebut membabitkan hampir 2,000 peserta terdiri daripada guru tahun enam, guru besar, Persatuan Ibu Bapa dan Guru (PIBG) yang mewakili suara ibu bapa termasuk bertemu dengan calon UPSR sendiri,” katanya menerusi akaun sosial Facebook rasminya hari ini.
Katanya, seorang guru besar yang berkhidmat selama 16 tahun telah meluahkan penyesalan kerana banyak ‘mencuri’ masa mata pelajaran lain untuk memberi tumpuan kepada subjek UPSR semata-mata.
“Guru terbabit mengaku telah tidak berlaku adil kepada anak murid dan memohon agar UPSR tidak diteruskan. Dia berharap mereka menimba pelbagai ilmu dalam suasana yang menyeronokkan,” katanya.

Beberapa orang guru yang mengajar Sains pula berkata, mereka tidak sempat mengendalikan eksperimen bagi menjadikan mata pelajaran tersebut lebih menarik kerana terkejar-kejar menghabiskan silibus.
Ini kerana murid lazimnya diberi tugasan latih tubi berterusan sehingga hari peperiksaan sehingga ada guru mengatakan fokus kepada latihan UPSR menyebabkan murid tiada ruang mendalami ilmu dalam mata pelajaran lain.
Radzi memberitahu, selain itu, guru sukan dan kokurikulum juga mengatakan ramai murid tahun enam yang berpotensi dalam bidang sukan dan kokurikulum tidak dibenarkan untuk diganggu kerana perlu fokus dengan UPSR.
Katanya, ada ibu bapa juga yang mengakui kecemerlangan dalam UPSR tidak semestinya menjadi penentu kejayaan murid pada masa depan.
“Tidak kurang juga yang menceritakan bagaimana sahabat mereka yang dahulunya di sekolah rendah tidak cemerlang dan jauh terbelakang, akhirnya cemerlang dalam karier masing-masing.
“Dalam menceritakan hal ini, seorang bapa berkata, ‘Waktu UPSR dahulu, saya jauh lebih cemerlang tetapi sekarang, dia dah belajar sampai doktor falsafah dan amat berjaya dalam karier. Bila masanya dia pandai, saya pun tak tahu’,” katanya.
Radzi berkata, paling berbekas dalam ingatannya ialah apabila mendengar luahan hati seorang murid tahun enam yang menghadapi tekanan dengan ujian penilaian tersebut.
“Pelajar itu beritahu dia tak pandai tetapi emaknya selalu tekan supaya dapat 6A. Sekarang ini, dia jadi takut jika tak dapat capai kehendak emaknya itu,” ujarnya.
Radzi menyifatkan tidak semua pihak akan berpuas hati dengan tindakan yang diambil namun apa yang penting setiap keputusan telah dibuat secara objektif bertunjangkan asas yang kukuh serta analisis mendalam. -K! ONLINE


Wanita cuba bakar diri berjaya diselamatkan pekerja stesen minyak
Oleh MOHAMAD FAIZAL HASHIM

29 April 2021, 1:36 pm
JOHOR BAHRU – Tindakan pantas pekerja stesen minyak berjaya menidakkan usaha seorang wanita yang cuba membakar diri berhampiran sebuah stesen minyak di Taman Teratai, Kangkar Pulai, dekat sini kelmarin.
Dalam kejadian pukul 8.29 pagi itu, wanita berusia 30 tahun yang dipercayai mengalami kemurungan melecur hampir keseluruhan badannya.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, berdasarkan maklumat pekerja tersebut, wanita itu membeli minyak petrol RM5 sebelum menyiram ke badannya dan jalan raya berhampiran stesen minyak lalu membakar diri.
“Pekerja itu berusaha memadamkan api dengan menggunakan alat pemadam yang sedia ada di stesen minyak tersebut sebelum menghubungi Balai Polis Kangkar Pulai bagi memaklumkan kejadian itu.
“Wanita tersebut yang berada dalam keadaan tenat segera dibawa ke Hospital Sultanah Aminah (HSA) di sini untuk rawatan susulan,” katanya dalam kenyataan hari ini.
Menurutnya, hasil pemeriksaan mendapati wanita itu mengalami lecuran di beberapa anggota badan termasuk bahagian muka, dada, perut dan belakang badan.

Katanya, menurut keterangan ibu mangsa yang berumur 60 tahun, anaknya itu pernah mendapatkan rawatan di hospital sejak November tahun lalu kerana kemurungan.
Jelasnya, mangsa dimaklumkan tinggal seorang diri sejak ibu bapa mangsa bekerja di Singapura.
“Mangsa kini akan dipindahkan ke wad biasa untuk rawatan susulan,” katanya. -K! ONLINE


Mat rempit rentas negeri diberkas
Oleh MUHD AFIQ AL-HAFIZ MAT YUSOF

29 April 2021, 2:16 pm
PETALING JAYA – Keterujaan sekumpulan 15 ‘mat rempit’ melakukan aksi tunggangan dengan laju dan berbahaya sehingga sanggup merentas negeri mengundang padah selepas kesemua mereka ditahan dalam Operasi (Ops) Samseng Jalanan di Lebuh Raya Kajang-Seremban (LEKAS), semalam.
Dalam operasi bermula pada pukul 10 malam itu telah dijalankan oleh sepasukan pegawai dan anggota dari Unit Risikan Operasi Jabatan Siasatan dan Penguatkuasaan Trafik (JSPT) Bukit Aman.
Timbalan Pengarah JSPT Bukit Aman, Datuk Mohd. Nadzri Hussain berkata, pihaknya telah mengesan kesemua penunggang motosikal terbabit melakukan aksi tunggangan berbahaya di atas jalan raya.
“Kesemua 15 individu tersebut terdiri daripada tiga kumpulan dan didapati dengan jelas melakukan aksi berbahaya seperti menundukkan badan serta bersaing sesama sendiri.
“Mereka telah ditahan secara berasingan di sebuah restoran di sekitar Seremban, Negeri Sembilan dan siasatan mendapati kesemua penunggang berusia 18 hingga 34 tahun itu datang dari Kuala Lumpur untuk makan di sebuah restoran di Seremban,” katanya di sini hari ini.
Tambahnya, polis turut mengambil tindakan menyita kesemua motosikal jenis Yamaha 15ZR, Yamaha 135LC dan Yamaha 125Z yang digunakan mereka ketika melakukan aksi berbahaya tersebut.

Kesemua tangkapan telah dibawa ke Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Nilai dan BSPT IPD Seremban untuk tindakan lanjut.
Kes disiasat mengikut Seksyen 42(1) Akta Pengangkutan Jalan (APJ) 1987 dan polis juga akan mengambil tindakan kompaun terhadap kesemua penunggang motosikal terbabit atas kesalahan rentas negeri tanpa kebenaran. – K! ONLINE


120 individu berjaya khatam al-Quran
Oleh LUQMAN RIDHWAN MOHAMED NOR

29 April 2021, 1:16 pm
KUALA LUMPUR – Seramai 120 orang peserta program Jom Celik al-Quran anjuran Majlis Agama Islam Wilayah Persekutuan (MAIWP) dengan kerjasama Institut Pengajian al-Quran berjaya khatam kitab suci umat Islam, hari ini.
Pengerusi MAIWP, Datuk Dr. Mohd. Daud Bakar berkata, program itu dibahagikan kepada tiga kategori, dengan yang pertama adalah kelas ibtida’i atau kelas asas bagi golongan tidak pandai membaca al-Quran.
Kategori kedua, katanya, adalah Kelas Tahsin al-Quran bagi mereka yang boleh membaca tetapi tidak pernah khatam manakala kategori terakhir pula Kursus Latihan Tenaga Pengajar (TOT) bagi membimbing guru-guru di Tadika Islam MAIWP.
“Kursus itu mendidik mereka dengan kemahiran pengajaran lebih berkesan iaitu kaedah pengajian ABAHATA dalam mengajar para pelajar membaca al-Quran.
“Pada hari ini, peserta yang menyertai kategori kedua telah berjaya menamatkan pengajian selama 90 jam yang diadakan bermula 18 Julai hingga 26 September 2020,” katanya kepada pemberita di sini hari ini. – K! ONLINE


Dibayar gaji RM10 sehari sahaja tanpa cuti
Oleh MOHD YUNUS YAKKUB

29 April 2021, 12:49 pm
KLANG – Kehidupan merana 22 pekerja restoran warga asing yang dieksploitasi dengan bayaran gaji serendah RM10 sehari untuk 12 jam waktu bekerja dan dikurung majikan, berakhir selepas diselamatkan polis dalam serbuan di Taman Chi Liung di sini, awal pagi tadi.
Mereka yang diselamatkan terdiri daripada 11 wanita Indonesia dan 11 lelaki India berusia 23 hingga 44 tahun dalam operasi pukul 12.45 pagi oleh sepasukan Bahagian (D3) Pencegahan Pemerdagangan Orang dan Anti Penyeludupan Migran (ATIPSOM), Jabatan Siasatan Jenayah (JSJ) Bukit Aman bersama Pasukan Petugas Majlis Anti Pemerdagangan Orang (MAPO) Kementerian Dalam Negeri (KDN).
Ketua Penolong Pengarah D3 JSJ Bukit Aman, Senior Asisten Komisioner Fadil Marsus berkata, serbuan Op Pintas Bersepadu itu hasil maklumat dan risikan aktiviti pengeksploitasian buruh di sebuah restoran dan dua asrama pekerja terbabit.
Wanita warga asing turut menjadi mangsa.
Katanya, siasatan mendapati warga asing itu hanya dibayar RM10 sehari oleh majikan mereka berbanding RM1,500 yang dijanjikan sebelum ini.
“Mereka bekerja 12 jam tanpa langsung cuti dan makanan turut dicatu majikannya. Sekiranya mengambil makanan berlauk akan dipotong lagi gaji harian mereka itu.

“Mereka juga dikurung selepas waktu bekerja dan diugut pukul sekiranya cuba melarikan diri,” katanya di sini hari ini.
Jelasnya, setiap warga asing itu juga tidak dibenarkan menggunakan telefon bimbit walaupun selepas waktu bekerja dengan kebenaran harus diperolehi daripada majikan sekiranya ingin berbuat demikian.
Beliau memberitahu, susulan serbuan itu, pihaknya turut menahan tiga lelaki termasuk majikan warga asing itu dengan kesemua berusia 29 hingga 60 tahun.
“Turut dirampas adalah 40 pasport, dua telefon bimbit, sebuah kereta jenis BMW dan wang tunai dipercayai hasil perniagaan berjumlah RM3,858.
“Kita sedang menjalankan siasatan lanjut termasuk berapa lama kesemua warga asing itu telah dieksploitasi majikannya,” jelasnya.
Kes disiasat mengikut Seksyen 13 Akta ATIPSOM 2007, Seksyen 55B Akta Imigresen 1959/63 dan Seksyen 12(1)(f) Akta Pasport 1966. -K!ONLINE


Lelaki kumpul pakaian terpakai untuk Orang Asli
Oleh KOSMO!

29 April 2021, 2:02 pm
Oleh HARIS FADILAH AHMAD
JERANTUT – Prihatin dengan kesusahan kira-kira 200 masyarakat Orang Asli di Kampung Matau, Sungai Rengai yang terkesan akibat pandemik Covid-19 telah mendorong seorang individu untuk tampil menyumbangkan pakaian terpakai.
Anuar Mustaqim, 55, berkata, berita kesusahan masyarakat Orang Asli yang disiarkan Kosmo! baru-baru ini menyentuh perasaannya yang berasa perlu membantu mereka yang amat memerlukan.
“Pakaian terpakai ini saya dapat daripada penduduk kawasan Lembaga Kemajuan Tanah Persekutuan (Felda) dan bandar Jerantut untuk disumbangkan kepada Orang Asli di sini bagi meringankan beban belanja keperluan persiapan Hari Raya Aidilfitri.
“Semoga sumbangan ini dapat menceriakan penduduk Orang Asli di kampung ini, lebih-lebih lagi kanak-kanak agar dapat berpakaian lebih sempurna menyambut Aidilfitri tidak lama lagi,” katanya ketika ditemui di Kampung Matau, di sini hari ini.
Baru-baru ini Kosmo! melaporkan kesusahan hidup kira-kira 30 keluarga Orang Asli beragama Islam di Kampung Matau yang memerlukan bantuan termasuklah bagi menyediakan juadah berbuka puasa dan persiapan hari raya.

Wakil penduduk, Nerta Ibrahim berkata, sejak mula berpuasa tahun ini belum ada mana-mana pihak yang tampil menghulurkan bantuan kepada mereka yang amat terkesan akibat pandemik Covid-19.
Sementara itu, penduduk Orang Asli, Jefri Panjang, 30, berkata, dia bersyukur dan berterima kasih kepada Anuar yang sudi datang menyumbangkan pakaian terpakai untuk keluarga di situ sebagai persiapan berhari raya.
Katanya, sumbangan berkenaan amat bermakna sekali memandangkan mereka tidak mampu membeli pakaian baharu akibat kekurangan sumber pendapatan.
“Sejak penularan pandemik Covid-19 tahun lalu, pekerjaan kami tidak menentu kerana bimbang keselamatan diri dan pendapatan yang ada hanya untuk membeli keperluan dapur secara ala kadar untuk berbuka puasa termasuk susu anak.
“Melalui sumbangan ini dapatlah kami memakai pakaian baharu untuk menyambut hari raya bersama keluarga,” ujarnya. -K! ONLINE


Nak pinjam RM10,000, kene tipu RM10,107
Oleh KHAIRUL MOHD. ALI

29 April 2021, 1:06 pm
JOHOR BAHRU – Hasrat seorang wanita untuk mendapatkan pinjaman sebanyak RM10,000 daripada sebuah syarikat pinjaman wang dalam talian, SS Maju berakhir dengan dia ditipu RM10,107.
Mangsa yang hanya mahu dikenali sebagai Ira berkata, dia memohon pinjaman sebanyak RM10,000 setelah melihat iklan dalam sebuah laman web yang menawarkan pinjaman secara dalam talian pada 13 April lalu.
Katanya, dia kemudian terpedaya dengan taktik pemberi pinjaman itu yang meminta pembayaran tambahan seperti deposit dan bayaran sehingga wang miliknya pula habis digunakan.
“Saya dikehendaki mengisi maklumat dan jumlah pinjaman sebelum seorang lelaki bernama Shawn menghubungi dan meminta wang pemprosesan sebanyak RM600.
“Selepas itu, seorang lelaki lain menghubungi saya dan meminta pembayaran pendahuluan untuk enam bulan sebanyak RM1,962,” katanya kepada pemberita dalam satu sidang akhbar yang diadakan, di sini semalam.
Ira yang bekerja sebagai pengasuh kanak-kanak itu memberitahu, dia memohon pinjaman tersebut bagi membantu datuknya yang sedang sakit selain untuk kegunaan bagi perkahwinannya, bulan depan.

Menurutnya, situasi sama berulang dengan beberapa individu lain menghubungi dan memaklumkan dia perlu membuat bayaran tambahan sebelum boleh mendapatkan pinjaman wang yang telah dinaikkan kepada RM20,000.
“Apabila mahu batalkan pinjaman, saya dimarahi mereka dan diarah untuk membayar denda selain diugut seorang individu yang memperkenalkan diri sebagai pengurus syarikat.
“Secara keseluruhannya, saya telah membuat lapan transaksi pemindahan wang sebanyak RM10,107 yang diperoleh dengan meminjam daripada ahli keluarga serta majikan,” ujarnya.
Tambahnya, kesemua transaksi itu dibuat antara 13 hingga 17 April lalu sebelum syarikat berkenaan gagal dihubungi sehingga kini. -K! ONLINE


China lancar modul teras ‘Istana Syurga’
Oleh KOSMO!

29 April 2021, 1:11 pm
BEIJING –  China melancarkan modul pertama stesen angkasa lepasnya hari ini sekali gus pencapaian bersejarah Beijing yang berhasrat menghantar manusia secara tetap ke angkasa lepas.
Modul teras Tianhe yang menyediakan peralatan sokongan hayat dan ruang tempat tinggal untuk angkasawan, dilancarkan menggunakan roket Long-March 5B dari Wenchang di wilayah Hainan, selatan China
Siaran langsung stesen televisyen pemerintah, CCTV menunjukkan petugas-petugas program angkasa lepas bersorak ketika roket itu meluncur  ke atmosfera dari lokasi pelancaran.
“Istana di angkasa lepas bukan lagi fantasi romantis empayar dahulu kala,” kata pengacara CCTV.
Stesen Angkasa Lepas Tiangong yang namanya bermaksud ‘Istana Syurga’  dijangka beroperasi pada tahun ini selepas kira-kira 11 misi dilakukan untuk menghantar lebih banyak modul dan  memasangnya di orbit.
Stesen yang siap dibina itu akan menyerupai stesen Mir milik bekas Kesatuan Soviet yang mengorbit Bumi dari tahun 1980-an hingga 2001.

Stesen Angkasa  Lepas Tiangong akan memiliki berat sekitar 90 tan dan satu perempat daripada saiz Stesen Angkasa Lepas Antarabangsa (ISS).
Stesen angkasa lepas China itu dijangka kekal di orbit rendah pada jarak antara 400 kilometer hingga 450 kilometer di atas Bumi dan memiliki jangka hayat sekitar 15 tahun. – AFP


Pulisic akui puas ledak jaringan
Oleh KOSMO!

29 April 2021, 12:45 pm
MADRID – Perancang sensasi Chelsea, Christian Pulisic mengakui puas apabila dapat menjaringkan gol untuk memberi sedikit kelebihan buat pasukan selepas mengikat Real Madrid 1-1 pada aksi separuh akhir pertama Liga Juara-Juara awal pagi semalam.
Pada aksi tersebut, Pulisic dianggap sebagai salah seorang pemain terbaik The Blues di jentera serangan dengan mempamerkan aksi lincah sehingga berjaya meledak gol cantik seawal minit ke-13.
Kata Pulisic, prestasi peribadi yang agak menyerlah memang memberi kepuasan buatnya tetapi apa yang penting adalah pasukan tidak mencatatkan kekalahan, sekali gus menyaksikan peluang untuk ke pentas final masih lagi terbuka.
“Apabila anda bertemu Real, ia sudah pasti menjanjikan aksi yang cukup sukar. Mereka mendominasi sebahagian besar perlawanan dan kami bernasib baik dengan aksi agresif yang ditampilkan pada awal saingan membuahkan hasil.
“Mengenai jaringan, saya akui sangat gembira apabila dapat meledak gol yang cukup menarik dan ia menaikkan lagi motivasi untuk tampil lebih menyerlah pada aksi kedua di laman sendiri minggu depan,” katanya.
Mengulas lanjut, Pulisic optimis kelebihan kekal berpihak buat Chelsea untuk melangkah ke pentas final buat kali pertama sejak edisi 2012 tetapi dengan syarat perlu gandakan usaha pada aksi di Stadium Stamford Bridge nanti.

“Kami kekal positif dengan keputusan ini dan saya harap pasukan dapat tampil dengan aksi lebih menarik.
“Pada masa sama, kami tidak boleh terlalu yakin kerana apa sahaja boleh berlaku kerana Real bukan calang-calang pasukan,” katanya. – AGENSI


Bayi usia sebulan antara jalani calitan Covid-19
Oleh NOR AINNA HAMZAH

29 April 2021, 1:50 pm
TAMPIN – Seorang bayi perempuan berusia kira-kira sebulan antara penduduk Kampung Bangkahulu yang menjalani ujian calitan Covid-19 susulan tercetusnya Kluster Bangkahulu.
Perkampungan itu kini melalui Perintah Kawalan Pergerakan Diperketatkan (PKPD) selama dua minggu bermula hari ini hingga 12 Mei depan.
Menurut Setiausaha Majlis Pengurusan Komuniti Kampung (MPKK), Rosmawati Abdullah, 49, bayi berkenaan merupakan penduduk termuda, manakala penduduk tertua di kampung itu yang melakukan calitan berusia 84 tahun.
“Di kampung ini terdapat 111 rumah, namun buat masa ini hanya 89 rumah yang berpenghuni.
“Rumah yang tidak berpenghuni didapati telah dihantar ke hospital bagi menjalani rawatan dan ada juga rumah yang dijadikan sebagai kediaman persinggahan sahaja,” katanya ketika dihubungi hari ini.
Sementara itu, Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin berkata, sebanyak 195 daripada 279 penduduk telah menjalani ujian calitan Covid-19 dan bakinya akan diselesaikan hari ini.

“Kes mula dikesan pada 15 April lalu dan sehingga kini sebanyak 39 kes positif Covid-19 telah direkodkan dalam Kluster Bangkahulu.
“Penduduk yang positif kini ditempatkan di tiga buah hospital iaitu Hospital Tampin, Hospital Tuanku Jaafar (HTJ) di Seremban dan juga Hospital Segamat.
“Terdapat penduduk yang ditempatkan di Pusat Kuarantin dan Rawatan Covid-19 (PKRC) di Taman Ekspo Pertanian Malaysia Serdang (MAEPS),” ujarnya.
Sementara itu, dalam tinjauan Kosmo!, selain laluan utama, terdapat kira-kira tujuh laluan tikus dipasang kawad duri bagi memastikan tiada pergerakan keluar masuk di lokasi perkampungan berkenaan.


Putus dua jari kanan akibat mercun bola
Oleh ROSLIZA MOHAMED

29 April 2021, 1:24 pm
KOTA BHARU – Seorang pelajar tingkatan empat putus dua jari tangan kanannya akibat bermain mercun bola dalam kejadian di Kampung Banggol Kulim, Rantau Panjang, malam Isnin lalu.
Kejadian pada pukul 8.30 malam itu mengakibatkan remaja itu putus jari telunjuk dan tengah selain mengalami kecederaan pada tapak tangan.
Seorang penduduk kampung yang enggan dikenali berkata, mangsa dipercayai sedang bermain mercun seorang diri di rumahnya pada malam tersebut.
Katanya, kejadian berlaku ketika mangsa sedang memegang mercun bola pada tangan kanan manakala tangan kirinya memegang pemetik api.
“Mangsa kemudian mencucuh mercun bola, namun tidak sempat melontar sebelum ia meletup dalam gengaman tangannya.
“Keluarga yang menyedari kejadian itu ternampak mangsa menggelupur dalam kesakitan lalu bergegas membawanya ke klinik berhampiran,” katanya ketika dihubungi Kosmo! hari ini.

Menurutnya, kecederaan parah yang dialami mangsa perlu dirujuk ke Hospital Raja Perempuan Zainab II di sini untuk rawatan lanjut.
Tambahnya, mangsa kini dilapor berada dalam keadaan stabil di hospital itu.


KPN cadang Pengerusi SPP bukan ahli politik
30 April 2021, 8:43 pm
KUALA LUMPUR – Ketua Polis Negara, Tan Sri Abdul Hamid Bador mencadangkan agar jawatan pengerusi Suruhanjaya Pasukan Polis (SPP) dilantik bukan dalam kalangan ahli politik bagi mengelak pasukan itu diperkotak-katikkan dengan unsur-unsur politik yang bakal menjejaskan reputasi dan nama baik pasukan itu.
Tegas beliau, jawatan berkenaan sepatutnya disandang oleh mereka yang bukan dalam kalangan ahli politik.
“Lebih elok jika SPP tidak dipengerusikan oleh seorang menteri, sebaik-baiknya pelantikan dibuat dalam kalangan mereka yang tidak terbabit dalam parti politik seperti bekas atau ketua hakim.
“Bila ahli politik yang dilantik, urusan dalam PDRM telah dicemari dengan unsur-unsur politik yang akhirnya merosakkan nama pasukan itu sendiri,” ujarnya ketika sidang akhbar terakhirnya di Bukit Aman di sini lewat petang tadi.
Pada masa sama, beliau berkata, pihaknya telah menyuarakan pandangan kepada kerajaan agar mewujudkan pejabat khas untuk SPP bagi kelancaran jawatankuasa itu menjalankan tugas menguruskan kebajikan 129,000 warga PDRM di seluruh negara.
“Baru-baru ini saya memohon agar pejabat khas untuk SPP disediakan. Ini berlaku setelah saya membuat rayuan kepada pihak berkenaan dan mesyuarat juga mesti dibuat sekurang-kurangnya sebulan sekali.

“SPP amat penting bagi PDRM, satu ke dua jam tidak cukup tempoh masa untuk bermesyuarat bagi menyelesaikan berpuluh kes tatatertib yang masih tertangguh hingga kini.
“Apa saya cakap ni bukan nak lepaskan geram atau merajuk sebab tak dapat sambung jadi Ketua Polis Negara, sebaliknya ia untuk kebaikan dan masa depan PDRM sendiri,” ujarnya. – K! ONLINE


Demi cinta pada isteri, lelaki warga emas belajar cara-cara mengkerintingkan rambut
Oleh KOSMO!

30 April 2021, 8:12 pm
ALBERTA, KANADA – Seorang lelaki di Kanada membuktikan cinta sejati mampu bertahan hingga ke usia tua apabila dia nekad untuk belajar cara-cara mengkerintingkan rambut bagi membantu isterinya yang sudah tidak mampu berbuat demikian ekoran masalah kesihatan, lapor akhbar Mirror UK semalam.
Lelaki warga emas itu sebelum itu menyedari isterinya menghadapi kesukaran untuk mengkerintingkan rambut sehinggakan tangannya beberapa kali pernah melecur akibat terkena alat pemanas rambut.
Menyedari kesusahan yang dialami isterinya itu, lelaki tersebut mengambil keputusan untuk pergi ke sebuah salun rambut untuk belajar teknik-teknik mengkerintingkan rambut daripada pekerja di situ.
Pemilik salun Hair Design By Britney dalam hantarannya di Facebook berkata, lelaki penyayang itu datang ke salunnya untuk belajar cara-cara mengkerintingkan rambut isterinya.
Britney menyifatkan lelaki tersebut sebagai seorang yang penyayang kerana sanggup belajar cara-cara mengkerintingkan rambut semata-mata untuk membantu isterinya. – Facebook/Mirror UK
“Kami gembira dapat mengajarnya!
“Selain cara-cara mengkerintingkan rambut pendek, kami turut mengajarnya bagaimana untuk melindungi kulit daripada melecur serta teknik-teknik memakai maskara,” tulis pemilik salun tersebut yang hanya dikenali sebagai Britney.

Britney dalam hantaran itu turut berkongsi beberapa keping gambar yang menunjukkan lelaki itu sedang belajar cara-cara untuk mengkerintingkan rambut.
Perkongsiannya itu mendapat perhatian netizen yang memberikan lebih 138,000 tanda suka serta lebih 24,000 komen yang memuji tindakan romantik lelaki tersebut.
“Cinta yang ditunjukkan oleh lelaki ini dan suami saya membuktikan erti cinta sejati.
“Hampir lapan tahun suami saya meninggal disebabkan kanser. Semoga rohnya tenang sehingga kami bersama kembali. Tahniah kepada lelaki ini yang amat mencintai isterinya,” tulis seorang pengguna Facebook. – Agensi


Pukul dan ugut isteri kerana enggan berbuka bersama mentua
Oleh EDDY AQMAL MOHAMED HAMIDI

30 April 2021, 8:51 pm
AMPANG JAYA – Hanya kerana enggan berbuka bersama bapa mentuanya di luar, seorang wanita dipukul malah diacukan dengan pisau oleh suaminya sendiri dalam satu kejadian di sebuah rumah di Jalan Pandan Ria 1, di sini Selasa lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 9.30 malam sewaktu sepasang suami isteri sedang berbincang untuk berbuka puasa bersama bapa si suami di luar.
“Bagaimanapun telah berlaku perselisihan faham apabila si isteri enggan berbuka bersama bapa mentuanya mengakibatkan suspek berang dan bertindak mengambil sebilah pisau di dapur untuk mengugut isterinya itu.
“Wanita berkenaan berjaya melarikan diri dari rumah namun apabila dia pulang ke rumah kira-kira pukul 12.20 malam, suspek yang masih tidak berpuas hati telah memukul isterinya itu di bahagian badan dan mengacukan pisau di pinggang mangsa,” katanya menerusi satu kenyataan hari ini.
Menurut Mohamad Farouk, tindakan lelaki itu telah dihalang oleh adiknya yang turut berada di rumah berkenaan dan susulan kejadian itu, satu laporan polis telah dibuat oleh mangsa.
“Pihak polis kini sedang giat menjejaki suspek yang telah melarikan diri dan kes disiasat di bawah Seksyen 506 Kanun Keseksaan.

“Jika disabitkan kesalahan, suspek boleh dihukum penjara dua tahun atau denda atau kedua-duanya sekali dan jika ugutan itu adalah hendak menyebabkan kematian atau cedera parah, dia boleh dihukum penjara tujuh tahun atau denda atau kedua-duanya sekali,” tegas beliau. – K! ONLINE


Burung kakak tua putih ‘serang’ bandar
Oleh KOSMO!

30 April 2021, 8:50 pm
CANBERRA – Penduduk sebuah bandar tidak jauh dari Sydney terpaksa berkurung dalam rumah selepas kawasan kejiranan di situ diserang ribuan burung kakak tua, lapor Daily Star semalam.
Serangan itu yang dimuat naik di akaun TikTok @justsheff33 menunjukkan ribuan burung kakak tua berwarna putih terbang dan memenuhi halaman rumah dan juga jalan-jalan sekitar.
Insiden yang berlaku di Nowra itu dianggap menakutkan.
Burung kakak tua itu yang dikenali sebagai corella berasal dari New South Wales Shoalhaven dan boleh menjadi haiwan pemusnah, lapor 9 News.
Ia lazimnya memusnahkan tanaman di ladang untuk mencari makanan.
Namun, memandangkan ia merupakan spesies dilindungi, tidak banyak yang boleh dilakukan bagi mengelak kelakuan burung itu yang tidak terkawal.

Menurut Profesor David Phalen yang merupakan pakar kesihatan hidupan liar dan konservasi University Sydney, burung tersebut akan mencari tempat untuk makan sebelum berpindah ke destinasi lain dan akan terbang dalam kumpulan yang banyak ketika bukan musim mengawan.
“Burung itu bersifat nomad. Mereka akan mencari makanan dan apabila terjumpa sesuatu yang disukai, mereka akan turun ke situ.
“Mereka akan makan dan berpindah ke lokasi lain. Itu merupakan kelakuan normal,” kata Phalen.
Phalen yang menonton video tersebut percaya burung itu makan sesuatu di bahagian halaman rumah.
“Burung tersebut tertarik kepada sesuatu yang ada di halaman rumah,” katanya. -Agensi


420 individu ditahan ingkar SOP PKP
Oleh SITI AMINAH MOHD YUSOF

30 April 2021, 9:00 pm
PETALING JAYA – Seramai 420 individu ditahan atas kesalahan gagal mematuhi prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, seramai 417 individu dikompaun manakala tiga lagi direman.
“Antara kesalahan direkodkan ialah tiada penjarakan fizikal (188), gagal merekod butiran diri atau daftar masuk premis (162), tidak memakai pelitup muka (48) dan lain-lain (22),” katanya dalam kenyataan akhbar di sini hari ini.
Menurutnya, Polis Diraja Malaysia telah melakukan 66,291 pemeriksaan melibatkan sejumlah 3,356 pasukan serta meliputi 15,600 anggota telah membuat pemantauan di 4,709 pasaraya, restoran (5,265), kilang (1,779), bank (3,812), pejabat kerajaan (1,123) dan penjaja (4,694).
Turut dipantau ialah pasar awam serta tani (2,203), tempat ibadah (3,465), tempat riadah (1,630), terminal pengangkutan darat (1,331), terminal pengangkutan air (382) dan terminal pengangkutan udara (126).
Mengulas mengenai kawalan sempadan negara, beliau berkata, sembilan pendatang asing tanpa izin telah ditahan dalam Operasi Benteng dengan 170 buah bot serta kapal turut dikesan di perairan negara melalui 12 aktiviti penglihatan.

Dalam pada itu, Ismail berkata, seramai 1,013 individu tiba di semua pintu masuk antarabangsa dan kesemua mereka telah dikuarantin di stesen-stesen kuarantin di seluruh negara.
“Secara kumulatifnya, sejak 24 Julai 2020, seramai 189,468 individu telah pulang ke tanah air dan mereka ditempatkan di 76 hotel dan sembilan Institut Latihan Awam serta Institut Pengajian Swasta di seluruh negara.
“Daripada jumlah tersebut, seramai 7,222 individu telah dikuarantin dan 180,524 orang dibenarkan pulang manakala 1,722 lagi dibawa ke hospital. – K! ONLINE


Bapa kacak berusia 56 tahun jadi kegilaan warga TikTok
Oleh KOSMO!

30 April 2021, 10:22 pm
BANGKOK – Seorang bapa kacak berusia 56 tahun menjadi kegilaan para pengguna TikTok setelah videonya dimuat naik oleh anak perempuannya, sekaligus melonjakkan jumlah pengikut gadis itu dalam masa yang singkat, lapor portal Mothership hari ini.
Gadis tersebut yang menggunakan akaun @meturr, memuat naik video pertamanya di TikTok pada 12 Februari 2021, dan sehingga kini dia meraih lebih 490,000 pengikut hanya dalam tempoh beberapa minggu.
Ia susulan tindakan gadis berusia 20 tahun itu yang memuat naik beberapa buah videonya bersama bapanya yang kacak sehingga menarik perhatian netizen untuk mengikuti video-videonya.
Video yang paling mendapat tontonan ramai dimuat naik pada 28 Mac dengan sejumlah 17.3 juta tontonan dan angka itu semakin meningkat.
Video tersebut memaparkan aksi kedua-dua beranak itu melakonkan semula gaya sekeping gambar lama mereka yang diambil hampir 20 tahun lepas.
Tindakan @meturr yang memuat naik videonya bersama bapanya yang kacak berjaya menarik perhatian netizen sehingga dia meraih lebih 490,000 pengikut dalam masa yang singkat. – TikTok/Mothership
Kebanyakan video di akaun gadis itu memaparkan bapanya sedang melakukan aktiviti seperti bersenam, menunggang motosikal berkuasa besar atau dikelilingi oleh beberapa buah kereta mewahnya di dalam garaj.

Turut dikongsi gadis tersebut adalah gambar lama ibunya dalam sebuah video yang mendapat 2.2 juta tontonan.
Rata-rata pengguna melahirkan rasa kagum dengan penampilan bapanya yang kelihatan tidak ditelan usia, malah ada yang tersilap menyangka mereka ialah pasangan kekasih.
Dalam pada itu, berita baik buat netizen adalah bapa gadis tersebut sebenarnya turut memiliki akaun TikTok yang menggunakan nama @im_passavee.
Dia turut menulis profil dirinya sebagai seorang Ketua Pegawai Eksekutif di sebuah syarikat pemaju hartanah, Realty One Development yang berpangkalan di Bangkok. – Agensi


Tinggalkan surat untuk polis sebelum ditemui mati
Oleh DIYANATUL ATIQAH ZAKARYA

30 April 2021, 8:32 pm
ALOR GAJAH – Seorang wanita sempat menulis dan meninggalkan sepucuk surat di papan pemuka keretanya untuk pihak polis sebelum mayatnya ditemui di dalam kenderaan itu di sebuah kebun sawit di Jalan Kolam, Machap Baru, hari ini.
Mayat wanita berusia 43 tahun itu bagaimanapun ditemui orang awam di dalam kenderaan pelbagai guna (MPV) Toyota Avanza tersebut kira-kira pukul 10 pagi sebelum kejadian dimaklumkan kepada pihak polis.
Ketua Polis Daerah Alor Gajah Superintendan Arshad Abu berkata, hasil pemeriksaan pada tubuh si mati, wanita itu dipercayai telah meninggal dunia kira-kira 48 jam berdasarkan keadaan fizikal yang telah membengkak.
Katanya, pemeriksaan lanjut pasukan forensik turut menjumpai sepucuk surat di papan pemuka kenderaan yang mengandungi mesej meminta pihak polis menghubungi seorang individu wanita untuk pengurusan pengebumian mayatnya.
“Surat tersebut dipercayai ditulis dan ditinggalkan mangsa sebelum dia maut dengan menyatakan “To : Police Man Tolong Hubungi Miss Peggy Chek dan dia akan pergi ke rumah saya untuk membawa anak perempuan saya untuk urusan kematian saya”.
“Pemeriksaan kad pengenalan juga mendapati si mati merupakan orang hilang yang dilaporkan pada 28 April lalu,” katanya ketika dihubungi di sini hari ini.

Tambahnya, pemeriksaan lanjut pada tubuh badan mangsa tidak menjumpai apa-apa kesan berunsurkan jenayah.
“Mangsa telah meletakkan kenderaannya kira-kira 800 meter dari jalan besar ke tempat kejadian.
“Pasukan forensik juga menjumpai satu balang yang mengandungi abu arang disyaki dibakar oleh si mati di tempat duduk hadapan penumpang, selain makanan dan minuman arak yang disyaki diminum mangsa sebelum mati,” katanya.
Katanya, mayat mangsa telah dihantar ke Jabatan Perubatan Forensik Hospital Alor Gajah untuk proses bedah siasat dan kes diklasifikasikan sebagai mati mengejut. – K! ONLINE


Enam bazar Ramadan di Pulau Pinang ditutup
Oleh SAFINA RAMLI

30 April 2021, 8:23 pm
GEORGE TOWN – Enam bazar Ramadan di negeri ini disahkan ditutup selama tiga hari bermula 2 Mei sebagai langkah berjaga-jaga bagi mengelakkan penularan wabak Covid-19.
Bazar Ramadan di bahagian pulau yang diarahkan tutup adalah di Kampung Melayu, di hadapan Pasar Taman Tun Sardon, di perkarangan Masjid Daerah Barat Daya dan bazar Ramadan di hadapan Kompleks Bukit Gedung.
Selain itu, dua lagi bazar di bahagian Seberang Perai iaitu bazar Ramadan At-Takwa Taman Bertam Indah dan bazar Ramadan MPKK Jalan Tenggiri turut diarahkan tutup selama tiga hari sehingga 4 Mei ini.
Datuk Bandar Majlis Bandaraya Pulau Pinang (MBPP), Datuk Ar Yew Tung Seang berkata, penutupan empat bazar di bahagian pulau itu telah dimuat naik di media sosial MBPP untuk makluman orang ramai.
“Semua penganjur Bazar Ramadan dan peniaga-peniaga serta pengunjung-pengunjung diseru untuk mematuhi prosedur operasi standard (SOP) dan tindakan penutupan akan dilaksanakan sekiranya didapati SOP tidak dipatuhi.
“Pihak MBPP memandang serius perkara ini dan akan mempergiatkan lagi operasi pemeriksaan SOP ke atas bazar-bazar sekitar kawasan pulau,” katanya di sini hari ini.

Dalam pada itu, Datuk Bandar Majlis Bandaraya Seberang Perai (MBSP), Datuk Rozali Mahamud berkata, peniaga yang terlibat dengan penutupan bazar di Seberang Perai itu boleh mencadangkan untuk berniaga di lokasi lain yang dipersetujui oleh pihaknya dan penganjur.
“MBSP boleh memberi kebenaran kepada penganjur untuk beroperasi di tempat baru dengan pematuhan SOP antaranya hanya seorang wakil daripada satu keluarga boleh memasuki bazar.
“Selain itu, penganjur juga perlu memastikan ada petugas tambahan dilantik bagi memastikan pengunjung tidak bersesak,” katanya.
Tambahnya, penganjur juga perlu memastikan SOP lain seperti pemakaian pelitup muka, pemeriksaan suhu dan sebagainya dipatuhi.
“Kerja-kerja disinfeksi perlu dilakukan penganjur mulai 2 Mei dan mereka boleh memohon bantuan MBSP sekiranya menghadapi masalah,” katanya. – K! ONLINE


JIM kesan 13 warga asing bagi perbicaraan mahkamah
Oleh MOHD. HUSNI MOHD. NOOR

30 April 2021, 11:54 pm
PUTRAJAYA – Jabatan Imigresen (JIM) memohon orang ramai untuk membantu mengesan seramai 13 warga asing bagi tujuan perbicaraan di mahkamah.
Kesemua mereka berasal daripada Myanmar, Vietnam, Bangladesh dan Nepal itu dikehendaki bagi tujuan perbicaraan di Mahkamah Sesyen Pati Semenyih, Selangor.
JIM berkata, mereka diperlukan berhubung kes pendakwaan di bawah Peraturan 39(b) Peraturan-Peraturan Imigresen 1963.
Menurutnya, mereka adalah Jay Pragash Yadav, 23, dan Arun Kumar Yadav, 24, berasal dari Nepal; Md Ezazul Haque, 36, dan Md Mozahar Ali, 39, dari Bangladesh.
“Selain itu, lapan yang lain berasal dari Vietnam dikenali sebagai Yarzar Phyo,24; Kyaw Swee, 36; Aung Min Oo, 28; Win Win Aye, 40; Kyu Kyu Thin, 28; Thwe Thwe Aung, 28; Htay Htay Hlaing, 34 dan Aye Aye Pyone, 35.
“Turut dikesan seorang warga Vietnam dikenali sebagai Nong Thi Lam, 46,” katanya menerusi kenyataan akhbar hari ini.

Katanya, orang ramai yang mempunyai maklumat berkaitan, dipohon supaya dapat menghubungi terus Pegawai Penyiasat, Timbalan Penolong Pengarah Imigresen (TPPI) Mohamed Firdaus Mohamed Abbu Bakar di Bahagian Operasi, Siasatan dan Pendakwaan, Ibu Pejabat Jabatan Imigresen, Putrajaya.
Mohamed Firdaus boleh dihubungi di talian 03-88801338 atau 03-88801330 pada waktu pejabat dan Bilik Gerakan 03-88801555 selepas waktu pejabat. – K! ONLINE


Balu terima manfaat takaful SSPN-i hampir RM100,000
Oleh ZULKIFLI MANZOR

30 April 2021, 8:13 pm
PETALING JAYA – Seorang balu kematian suami akibat kanser usus pada 27 Oktober tahun lalu menerima manfaat perlindungan takaful Skim Simpanan Pendidikan Nasional (SSPN-i) bernilai RM96,473.58 baru-baru ini.
Perbadanan Tabung Pendidikan Tinggi Nasional (PTPTN) dalam satu kenyataan berkata, suami wanita itu, mendiang S. Tamilselvan merupakan salah seorang pendeposit SSPN-i.
Menurut kenyataan, Ketua Eksekutif PTPTN, Ahmad Dasuki Abdul Majid telah menyerahkan manfaat perlindungan takaful SSPN-i kepada isteri mendiang di rumah wanita itu di Johor Bahru pada 26 April lalu.
“Tamilselvan, 58, seorang ahli perniagaan telah membuka akaun SSPN-i pada 11 Ogos 2008 untuk dua orang anak beliau,” kata kenyataan itu.
Menurut PTPTN, mendiang Tamilselvan mempunyai simpanan SSPN-i yang melayakkan untuk menerima manfaat perlindungan takaful RM96,473.58 dan khairat kematian sebanyak RM2,000.
Katanya, ini adalah antara keistimewaan SSPN-i yang memberi manfaat perlindungan takaful percuma secara Ringgit ke Ringgit kepada pendeposit yang mempunyai simpanan RM1,000 dan ke atas jika berlaku kematian atau ilat kekal menyeluruh.

“Manfaat ini tidak dapat menggantikan kasih sayang dan tanggungjawab sebagai seorang bapa, namun dapat menampung kos pendidikan anak-anak beliau,” ujarnya.
Selain itu, SSPN-i menawarkan pelbagai keistimewaan lain kepada pendeposit seperti pelepasan taksiran cukai pendapatan ke atas simpanan sehingga RM8,000 setahun.
“Keistimewaan lain adalah dividen yang kompetitif, simpanan dijamin kerajaan, pemberian geran sepadan sehingga RM10,000 untuk satu keluarga dan patuh syariah.
“Sehingga 31 Mac 2021, sebanyak 2,985 tuntutan telah dibayar dengan jumlah manfaat perlindungan takaful dan khairat kematian sebanyak RM19.08 juta,” kata kenyataan itu. – K! ONLINE


Serangan jantung bukan sebab vaksin Covid-19
Oleh YATIMIN ABDULLAH

30 April 2021, 8:07 pm
KOTA BHARU – Keluarga Ahli Dewan Undangan Negeri (ADUN) Melor, Allahyarham Dr. Md. Yusnan Yusof menafikan dakwaan orang ramai yang mengatakan bahawa arwah meninggal dunia disebabkan kesan vaksin Covid-19 dos kedua pada 9 April lalu.
Perkara itu disahkan oleh anak keduanya, Mohammad Baihaqi, 28, yang memaklumkan bahawa arwah sememangnya mempunyai rekod kesihatan penyakit jantung, kencing manis dan darah tinggi.
Menurutnya, bukan itu sahaja arwah pernah menjalani rawatan angiogram penyakit jantung yang dialaminya sejak lima lalu.
“Dakwaan bapa saya meninggal dunia akibat vaksin tidak berasas. Ini kerana, dia mempunyai masalah kesihatan sebelum ini selain turut mendapatkan rawatan insulin penyakit kencing manis.
“Sejujurnya saya dan keluarga kesal dengan penyebaran berita tidak benar itu. Oleh itu, kami menafikan sekeras-kerasnya dakwaan baba (bapa) meninggal dunia disebabkan pengambilan vaksin,” katanya.
Mohammad Baihaqi berkata demikian ketika ditemui pemberita di Tanah Perkuburan Islam Pondok Haji Hassan, Ketereh di sini hari ini.

Jenazah Md. Yusnan selamat dikebumikan di tanah perkuburan itu pada pukul 2.30 petang disembahyangkan di Masjid Muhammadi.
Mengulas lanjut, Mohammad Baihaqi berkata, dia menerima beberapa kiriman WhatsApp dan pautan hantaran status di laman sosial yang mengaitkan kematian bapanya dengan vaksin Covid-19.
Katanya, arwah bapanya yang juga Timbalan Exco Pembangunan Islam, Dakwah, Penerangan dan Hubungan Seranta Negeri Kelantan merupakan
seorang yang aktif dan suka turun padang bertemu masyarakat. – K! ONLINE


Bantah WCE sebabkan sukar ke kubur Islam
Oleh MOHAMAD NAUFAL MOHAMAD IDRIS

30 April 2021, 6:17 pm
KLANG – Kira-kira 100 penduduk Kampung Bukit Kapar membantah pembinaan Lebuhraya Persisiran Pantai Barat (WCE) yang menyebabkan penutupan Jalan Pusara sehingga menyukarkan segala urusan ke tanah perkuburan Islam di sini.
Nazir Masjid Kampung Bukit Kapar, Masadan Mushdin, 56, berkata, jalan berkenaan merupakan salah sebuah jalan utama yang digunakan oleh kira-kira 20,000 penduduk kampung.
Katanya, beberapa penduduk kampung berkenaan telah mewaqafkan tanah mereka sejak 40 tahun lalu bagi pembinaan jalan itu demi kemudahan orang ramai.
“Penutupan jalan itu dikesan sejak Julai tahun lalu apabila pihak syarikat konsesi WCE menambak tinggi jalan tersebut dengan pasir.
“Penduduk terpaksa memandu sejauh lima kilometer dari Jalan Iskandar di sini untuk sebarang urusan di tanah perkuburan tersebut,” katanya semasa bantahan tersebut di sini hari ini.
Menurut beliau, pihaknya telah menghantar surat bantahan beberapa bulan sebelum ini susulan penutupan itu dilakukan tanpa sebarang perbincangan dengan penduduk kampung.

Ujarnya, pihaknya telah mengemukakan cadangan termasuk pembinaan sebuah terowong dua hala yang menyambungkan Jalan Pusara sedia ada dengan laluan ke tanah perkuburan itu.
“Kami berharap satu keputusan menang-menang akan diperoleh selepas pihak pemaju bersedia berbincang pada Selasa depan,” katanya. -K!ONLINE


Pengasuh ditahan susulan kematian bayi sembilan bulan
Oleh EDDY AQMAL MOHAMED HAMIDI

30 April 2021, 7:04 pm
PETALING JAYA – Sepasang suami isteri ditahan bagi membantu siasatan berhubung kematian seorang bayi lelaki berusia sembilan bulan di Kelana Jaya sini 27 April lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya dimaklumkan tentang kejadian daripada seorang lelaki berusia 34 tahun yang bertugas sebagai doktor di sebuah hospital kerajaan di Selangor.
“Pada Selasa lalu, doktor berkenaan telah menerima seorang pesakit bayi lelaki berusia sembilan bulan dalam keadaan tidak sedarkan diri yang dibawa oleh seorang lelaki tempatan dipercayai sebagai pengasuh bayi itu.
“Hasil bedah siasat pula mendapati terdapat kesan lebam pada mulut dan kesan kecederaan pada bahagian dubur mangsa,” katanya menerusi satu kenyataan di sini hari ini.
Menurut Fakhrudin, susulan maklumat yang diterima, sepasukan polis dari Balai Polis Kelana Jaya telah menyerbu sebuah rumah di Pangsapuri Jalan PJU 1A/42 Kelana Jaya dan menahan sepasang suami isteri masing-masing berusia 35 tahun.
“Semakan yang dilakukan mendapati suspek lelaki mempunyai dua rekod lampau kes dadah dan kedua-dua suspek kini direman selama tujuh hari.

“Kes disiasat di bawah Seksyen 302 Kanun Keseksaan kerana membunuh,” tegas beliau. – K! ONLINE


904 kes positif berpunca daripada bazar Ramadan
Oleh SUBKHI SUDARJI

30 April 2021, 8:04 pm
PUTRAJAYA –  Setakat 15 April lalu, sebanyak 904 kes positif Covid-19 dilaporkan mempunyai sejarah kunjungan atau dijangkiti oleh individu yang pernah mengunjungi ke 22 bazar Ramadan yang diarah tutup oleh Kementerian Perumahan dan Kerajaan Tempatan (KPKT).
KPKT berkata, operasi bazar Ramadan terlibat akan ditutup selama tiga hari bagi tujuan sanitasi dan memperkemaskan semula prosedur operasi standard (SOP) di bazar terbabit.
“Semua pihak berkuasa negeri (PBN) dan pihak berkuasa tempatan (PBT) disarankan untuk mengetatkan penguatkuasaan pematuhan SOP di bazar Ramadan bagi mengekang penularan wabak Covid-19.
“Peniaga dan pengunjung juga dinasihatkan agar sentiasa mematuhi SOP yang telah ditetapkan bagi mengelakkan peningkatan kes Covid-19,” katanya dalam satu kenyataan di sini hari ini.
Terdahulu, KPKT telah mengarahkan sejumlah 22 bazar Ramadan di bawah kendalian PBT di enam negeri dan satu wilayah persekutuan ditutup mulai esok.
Angka itu daripada keseluruhan 1,073 bazar Ramadab yang beroperasi di seluruh negara buat masa ini.

Penutupan bazar tersebut diputuskan dalam sidang khas Majlis Keselamatan Negara (MKN) 28 April lalu.

Menurut KPKT, laporan data terkumpul menunjukkan bazar-bazar itu telah dikenal pasti sebagai kawasan berisiko tinggi yang boleh menjadi punca kepada penyebaran jangkitan Covid-19.
Katanya, data itu berdasarkan laporan sistem Hotspot Identification by Dynamic Engagement (HIDE) yang telah dibangunkan bersama oleh Bank Negara dan Kementerian Kesihatan.
“Sistem HIDE bertujuan untuk memberi amaran awal dalam mencegah ledakan jangkitan Covid-19 dengan menggunakan data daripada aplikasi MySejahtera.
“Laporan HIDE telah menunjukkan bahawa angka kontak rapat yang tinggi di kalangan pengunjung dan peniaga di bazar Ramadan yang terlibat,” katanya. – K! ONLINE


‘Dua tahun sudah cukup’
30 April 2021, 7:16 pm
KUALA LUMPUR – Ketua Polis Negara (KPN) , Tan Sri Abdul Hamid Bador memberitahu tempoh dua tahun sudah mencukupi bagi beliau untuk mengemudi pasukan Polis Diraja Malaysia (PDRM).
Menurut beliau, dia sudah bersedia untuk mengundurkan diri dan telah melakukan yang terbaik sejak dilantik ke jawatan itu secara kontrak pada 3 Mei 2019.
“Saya tidak berhasrat untuk kekal sebagai KPN. Yang bermula pasti akan berakhir.
“Saya sudah berusaha seperti ikrar dan sumpah untuk bertanggungjawab menjaga amanah meningkatkan martabat dan integriti pasukan.
“Saya akui misi ini penuh ranjau, mustahil untuk capai 100 peratus kerana masih ada yang berdegil dan tidak mahu membuang tabiat lama (rasuah),” kata Abdul Hamid pada sidang akhbar terakhirnya di Bukit Aman di sini hari ini.
Abdul Hamid yang akan menamatkan perkhidmatannya pada Isnin depan mengakui beliau sedih melihat seorang demi seorang anggota dan pegawainya diheret ke mahkamah untuk pertuduhan atas kesalahan rasuah dan salah guna kuasa.

Dalam pada itu, beliau turut memuji pasukan itu yang berjaya menangani kes-kes berprofil tinggi dan dadah yang menjadi musuh nombor satu negara sejak kebelakangan ini yang menjadi satu tanda aras baharu dalam pasukan PDRM.
Beliau turut mengingatkan warga polis supaya bertindak adil kepada masyarakat tanpa mengira kaum, agama, darjat, asal-usul dan fahaman politik.
“Campur tangan politik mesti dihindarkan, jika tidak maka hancurlah kredibiliti pasukan keramat ini. Parti datang dan pergi PDRM akan kekal untuk menjaga keamanan orang ramai,” katanya.
Terdahulu, Timbalan KPN, Datuk Seri Acryl Sani Abdullah Sani, 60, dilantik KPN baharu bagi menggantikan Abdul Hamid berkuat kuasa pada Selasa depan. – K! ONLINE


Polis, TNB potong elektrik lima premis degil
Oleh DIYANATUL ATIQAH ZAKARYA

30 April 2021, 6:51 pm
MELAKA – Polis dan Tenaga Nasional Berhad (TNB) negeri bertindak memotong bekalan elektrik lima premis yang masih berdegil menjual loteri awam dan kad nilai tambah perjudian haram di sini, semalam.
Ketua Polis Daerah Melaka Tengah, Asisten Komisioner Afzanizar Ahmad berkata, operasi pemotongan bekalan elektrik itu dilakukan bermula pukul 10 pagi sehingga 4 petang di kawasan Batang Tiga, Batu Berendam, Banda Hilir dan Ayer Keroh.
Katanya, tindakan itu dilaksanakan mengikut Seksyen 21A Akta Rumah Judi Terbuka 1953 yang bertujuan mengekang kegiatan perjudian haram termasuk memutuskan bekalan elektrik di premis terbabit supaya ia tidak terus beroperasi semula.
“Siasatan mendapati premis-premis itu menjalankan perjudian loteri awam tanpa lesen dan tambah nilai untuk berjudi.
“Jadi, pihak polis dengan kerjasama TNB telah mengambil tindakan mengekang aktiviti tersebut dengan memotong bekalan elektrik di kelima-lima premis terbabit,” katanya ketika dihubungi di sini, hari ini.
Mengulas lanjut beliau berkata, kesemua premis itu sebelum ini telah diberikan amaran dan tindakan mengikut Seksyen 4B (A) Akta Rumah Judi Terbuka 1953.

“Mereka telah dikenakan tindakan dan diberikan amaran untuk tidak menyalahgunakan lesen perniagaan bagi menjalankan kegiatan haram terbabit, namun tetap berdegil.
“Jadi, tindakan memotong bekalan elektrik ini adalah penyelesaian terbaik untuk menghentikan pengoperasian mereka,” katanya.
Afzanizar berkata, sejak Januari sehingga semalam, sebanyak 35 premis yang terlibat dengan aktiviti perjudian telah dikenakan tindakan pemotongan bekalan elektrik. – K! ONLINE


Khemah peniaga diterbangkan angin, barang jualan rosak
Oleh NORHAYATI YAHAYA

30 April 2021, 6:55 pm
KLANG – Angin kencang disusuli hujan lebat mengakibatkan lapan penjaja di hadapan Masjid Asy-Syarif, Meru di sini terpaksa menanggung kerugian apabila barang jualan dan khemah rosak.
Malah, berdasarkan sebuah video berdurasi 33 saat memaparkan sebuah khemah peniaga diterbangkan angin setinggi kira-kira 50 meter luar masjid tersebut.
Ahli Dewan Undangan Negeri (ADUN) Meru, Mohd. Fakhrulrazi Mohd. Mokhtar berkata, beliau dimaklumkan kejadian berlaku selepas azan Asar dengan angin kencang sebelum hujan turun dengan lebat.
“Saya sedang dalam perjalanan untuk melihat sendiri kejadian yang berlaku selain memberi sokongan moral terhadap kesemua peniaga yang terjejas akibat kejadian ini.
“Saya juga telah meminta pegawai saya kumpul maklumat peniaga terbabit untuk diberikan bantuan segera agar meringankan beban yang mereka hadapi,” katanya ketika dihubungi Kosmo! hari ini.
Sementara itu, Ketua Polis Daerah Klang Utara, Asisten Komisioner Nurulhuda Mohd. Salleh ketika dihubungi mengesahkan kejadian namun belum menerima laporan daripada peniaga terbabit.

“Setakat ini, lapan gerai dijangka terlibat namun tiada kecederaan dilaporkan berlaku.
“Kami juga belum menerima sebarang laporan daripada penjaja terbabit,” jelasnya. – K!ONLINE


Bakar mekanik berang kereta kerap rosak
Oleh ASLIZA MUSA

30 April 2021, 6:37 pm
PASIR SALAK – Polis memberkas tiga lelaki termasuk dua beradik selepas cuba membunuh seorang mekanik dengan membakar mangsa menggunakan petrol dalam kejadian di Kampung Tersusun Balun Bidai, Kampung Gajah di sini kelmarin.
Kejadian pada pukul 8 malam itu berlaku selepas salah seorang suspek berusia 50 tahun tidak berpuas hati dengan perkhidmatan mangsa yang didakwa menyebabkan kereta adiknya masih rosak walaupun sudah dibaiki.
Tindakan itu mengakibatkan mangsa berusia 37 tahun tersebut terbakar 46 peratus pada bahagian kepala hingga ke pinggang dan kaki sebelah kanan.
Ketua Polis Daerah Perak Tengah, Superintenden Barudin Wariso berkata, siasatan awal mendapati, berlaku pertengkaran mulut antara suspek dan mangsa sebelum lelaki itu meminta rakannya berusia 39 tahun membeli petrol.
“Suspek kemudian menyimbah petrol di atas kepala mangsa sebelum menyalakan api menggunakan penyembur aerosol.
“Nyalaan api tersebut telah menyambar mangsa yang berada di halaman rumah dan menyebabkan dia terbakar. Dua beradik itu yang panik bertindak memadamkan api dengan menggunakan air paip di luar rumah,” katanya di sini hari ini.

Menurut beliau, adik suspek berusia 42 tahun telah menghubungi seorang lagi rakan mereka untuk membawa mangsa ke Hospital Changkat Melintang dengan diberi upah RM100.
Katanya, suspek telah menukar baju dipakai mangsa sebelum dihantar ke hospital oleh lelaki berusia 30 tahun itu.
“Mangsa telah ditinggalkan di tempat letak kereta di hadapan wad kecemasan hospital. Pemeriksaan mendapati terdapat kesan terbakar pada tubuh mangsa yang ketika itu masih sedar dan mampu bercakap.
“Bertindak atas maklumat dan rakaman CCTV, pihak polis berjaya memberkas dua beradik itu dan dua rakan subahat mereka di lokasi berasingan di Kampung Gajah semalam (kelmarin),” katanya.
Ujar Barudin, pemeriksaan mendapati salah seorang suspek mempunyai kesan terbakar pada tangan kanan.
Kesemua suspek positif syabu selepas menjalani ujian air kencing dan mereka direman selama tujuh hari untuk siasatan mengikut Seksyen 307 Kanun Keseksaan iaitu cubaan membunuh. – K! ONLINE


Lima daerah di Kedah mula PKP esok
Oleh SITI AMINAH MOHD YUSOF

30 April 2021, 6:59 pm
PETALING JAYA – Lima daerah di negeri Kedah iaitu Kota Setar, Kuala Muda, Bandar Baharu, Baling dan Kulim akan dikenakan Perintah Kawalan Pergerakan (PKP) bermula esok sehingga 14 Mei ini.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan (KKM) mengesahkan terdapat 709 kes aktif di semua daerah tersebut dalam tempoh 14 hari sehingga semalam.
“Pelaksanaan PKP bertujuan menyekat penularan jangkitan COVID-19 dari kawasan berisiko ke kawasan lain memandangkan kebolehjangkitan, kapasiti kesihatan awam, makmal dan hospital di Kedah semakin meningkat,” katanya dalam kenyataan akhbar di sini hari ini.
Sementara itu, kerajaan mengenakan Perintah Kawalan Pergerakan Diperketatkan (PKPD) di Kunak, Sabah melibatkan Kampung Skim Cocos yang merekodkan lapan kes daripada 186 ujian saringan serta Sekolah Menengah Kebangsaan (SMK) Madai yang mencatat 18 kes positif daripada 185 ujian saringan selama 14 hari bermula esok.
Tambahnya, PKPD turut dikenakan di Kampung Sagah, Jalan Sungai Tengah Matang, Kuching, Sarawak dalam tempoh sama berikutan kenaikan kes berlaku secara mendadak di lokaliti tersebut dengan 17 kes positif daripada 148 ujian saringan yang dilakukan.
Ismail berkata, kerajaan melanjutkan PKPD di Sekolah Menengah Sains Machang, Kelantan yang sepatutnya tamat esok sehingga 14 Mei ini dengan sebanyak 67 kes positif direkodkan daripada 596 ujian saringan sementara 356 sampel lagi sedang menunggu keputusan.

Beliau turut mengumumkan penamatan PKPD di Taman Taman Mesra Bako, Kuching, Sarawak serta Kampung Tengah, Betong, Sarawak selain tiga lagi kawasan perumahan di Tawau, Sabah iaitu Taman Hilltop, Taman Bukit Bintang dan Taman Berkeley.
“KKM mengesahkan berlaku penurunan kes dan kluster adalah terkawal manakala semua kes positif telah diasingkan dan dimasukkan ke pusat kuarantin.
“Justeru kerajaan bersetuju menamatkan PKPD di lokaliti berkenaan bermula esok seperti yang dijadualkan,” katanya. – K! ONLINE


Video kekecohan tular, Tya Arifin mohon maaf kepada Fauziah Nawi
Oleh KOSMO!

30 April 2021, 6:17 pm
PETALING JAYA –  Pelakon dan menantu kepada Datuk Seri Siti Nurhaliza, Tya Arifin meminta maaf kepada Fauziah Nawi susulan penyebaran video kekecohan yang berlaku di lokasi penggambaran drama pendek kempen produk keluaran syarikatnya.
Katanya, ramai individu meninggalkan komen dan tidak ketinggalan menghantar mesej peribadi kepadanya bertanyakan mengenai paparan video tersebut yang menunjukkan Tya memujuk aktres berpengalaman itu.
 “Terlebih dulu saya nak memohon maaf atas penyebaran video yang tular dalam TikTok mahu pun Twitter. Saya patut jelaskan apa yang terjadi supaya tidak disalah erti pihak luar.
“Semuanya hanyalah salah faham antara pihak saya dan ibu Fauziah. Kelemahan komunikasi menjadi punca sehingga ibu Fauziah menyangka projek tersebut sekadar drama pendek membabitkan pelajar universiti.
“Selepas diberitahu ini merupakan kempen produk Mutyara dan ibu tahu soal bayaran, dia mula persoalkan bayaran. Disingkatkan cerita, di akhir perbincangan saya dan pasukan setuju bayaran baru  supaya kami dapat meneruskan penggambaran pada hari itu,” katanya.
VIDEO tular memaparkan berlaku sedikit kekecohan antara Fauziah dengan Tya ketika sedang menjalani penggambaran sebuah drama pendek.

Semalam, satu video amatur yang menunjukkan Tya memujuk dan cuba menenangkan pelakon itu tersebar sekali gus membuatkan ramai tertanya-tanya mengenai situasi sebenar yang berlaku.

Sesudu Kebahagiaan adalah drama pendek berdurasi lima minit untuk kempen produk yang menggandingkan bintang dihormati ramai itu sebagai ibu, manakala Tya menjadi anak.
 “Alhamdulillah, kami dapat menyelesaikan penggambaran pada hari itu pukul 5 petang. Saya juga sangat berbesar hati dapat berlakon dengan pelakon senior yang sangat baik,” katanya yang turut berharap perkara tersebut akan menjadi pengajaran kepada semua. – K! ONLINE


22 bazar Ramadan diarah tutup mulai esok
Oleh SUBKHI SUDARJI

30 April 2021, 5:34 pm
PUTRAJAYA –  Kementerian Perumahan dan Kerajaan Tempatan (KPKT) telah mengarahkan sejumlah 22 bazar Ramadan di bawah kendalian pihak berkuasa tempatan (PBT) di enam negeri dan satu wilayah persekutuan ditutup mulai esok.
Perkara itu dinyatakan dalam surat rasmi yang ditandatangani Ketua Setiausaha KPKT, Datuk Zainal Abidin Abu Hassan selepas persetujuan mengenai penutupan itu diputuskan dalam sidang khas Majlis Keselamatan Negara (MKN) 28 April lalu.
Menurutnya, KPKT telah menerima laporan daripada Hide (Hotspot Identification by Dynamic Engagement), Bank Negara yang telah mengesan ancaman penyebaran jangkitan Covid-19 di kawasan bazar Ramadan seperti yang dilampirkan.
“Ancaman penyebaran ini adalah hasil analisis pengesanan kontak yang dilaksanakan oleh pihak Kementerian Kesihatan melalui aplikasi MySejahtera.
“Sehubungan itu, kerjasama diperlukan untuk menutup operasi bazar Ramadan berkuat kuasa pada 1 Mei ini bagi membendung dan mengawal jangkitan serta peningkatan kes Covid-19,” katanya.
Sementara itu, KPKT berkata, pihaknya akan mengeluarkan kenyataan rasmi dalam masa terdekat.

Bazar Ramadan yang diarahkan tutup adalah seperti berikut:
Johor: Belatuk Taman Scientex, Pasir Gudang; Kampung Pasir, Jalan Mata Kuching, Johor Bahru; @Mart Kempas, Johor Bahru; Lok Heng, Kota Tinggi.
Kedah: Taman Selasih, Kulim; Baling 2021, Baling; Kupang 2021, Baling.
Pahang: Lurah Semantan, Temerloh; Temerloh Jaya, Temerloh.
Perak: Bazar Nenas, Kampung Selabak, Teluk Intan.
Pulau Pinang: MPKK Jalan Tenggiri, Seberang Perai; Attakwa Taman Bertam Indah, Seberang Perai; Bazar Ramadhan MBPP/MBSP; Kampung Melayu; Masjid Daerah Barat Daya; Iftar Ramadhan Jalan Berangan Bkt Bntng 2021; Bukit Gedung; Taman Tun Sardon.
Selangor: Pusat Sementara Penjaja/Basar Ramadhan Puncak Jalil, Subang Jaya; Stesen LRT Cempaka, Ampang Jaya.
Kuala Lumpur: Taman Setiawangsa; Jalan Raja Alang. – K! ONLINE


Covid-19 : SM Imitiaz Setiu diarah tutup
Oleh MOHD AZLI ADLAN

30 April 2021, 5:57 pm
SETIU – Sekolah Menengah (SM) Imtiaz Setiu, Saujana di sini diarahkan tutup selama 14 hari sehingga 11 Mei depan selepas seorang guru dan 11 pelajarnya disahkan positif Covid-19.
Pengarah Kesihatan Terengganu, Dr. Nor Azimi Yunus berkata, pihaknya juga telah melakukan saringan Covid-19 secara bersasar terhadap guru dan pelajar SM Imtiaz Setiu berkenaan pada semalam.
“Saringan itu bagi mengesan secepat mungkin kes positif Covid-19 dalam kalangan guru dan pelajar sekolah itu.
“Ia membolehkan mereka diasingkan dan diberi rawatan bagi memutuskan rantaian virus tersebut secepat mungkin,” katanya dalam kenyataan di sini hari ini.
Nor Azimi berkata, penutupan SM Imtiaz Setiu selama 14 hari bermula kelmarin itu bagi membolehkan kerja-kerja sanitasi dilakukan di premis berkenaan.
Dalam pada itu, beliau mengakui selain sekolah rendah, sukar untuk mengawal pematuhan prosedur operasi standard (SOP) di sekolah berasrama kerana bilangan pelajar yang ramai dan mudah untuk bersesak.

“Pelajar asrama sangat akrab, makan sepinggan dan tidur sekatil itu biasa namun paling utama pastikan guru, pelajar dan kakitangan yang bergejala atau mempunyai kontak rapat tidak hadir ke sekolah,” katanya.
Nor Azimi juga menasihatkan guru-guru agar sekurang-kurangnya memakai pelindung muka sewaktu mengajar bagi mengelakkan titisan air liur terkena pelajar atau permukaan kelas sewaktu sesi pembelajaran. – K! ONLINE


Pasar Awam Segamat ditutup
Oleh FARAHWAHIDA AHMAD

30 April 2021, 5:24 pm
SEGAMAT – Semua aktiviti perniagaan di Pasar Awam Bandar Segamat di sini ditutup mulai hari ini sehingga Sabtu ini bagi mengekang penularan Covid-19.
Yang Dipertua Majlis Perbandaran Segamat Segamat (MPS), Ungku Mohd. Tahir Ungku Mohd. Zakaria berkata, arahan penutupan dan menghentikan operasi perniagaan itu turut membabitkan gerai jualan buah-buahan, sayuran, ayam, daging, ikan dan tandas awam.
“Merujuk kepada pengawalan wabak Covid-19 di Segamat arahan ini dikeluarkan selepas mendapat nasihat daripada Pejabat Kesihatan Daerah Segamat.
“Sehubungan itu, semua jenis jualan dan urusan di pasar dan gerai yang disebut ditutup bermula 12 tengah malam semalam sehingga 12 tengah malam Sabtu ini,” katanya dalam satu kenyataan.
Difahamkan, Pasar Awam Segamat ditutup susulan terdapat peniaga positif Covid-19.
Menurut Ungku Mohd Tahir lagi, arahan itu diambil bagi kerja sanitasi juga atas faktor keselamatan dan kesihatan peniaga dan orang ramai bagi mencegah penularan Covid-19 dengan lebih meluas.

Katanya, MPS sangat mengharapkan kerjasama semua pihak bagi membendung penularan wabak Covid-19.
“Sekiranya terdapat peniaga gagal atau ingkar arahan ini, penguatkuasaan serta tindakan boleh diambil menurut undang-undang yang diperuntukkan.
“Penguatkuasaan boleh dijalankan bersama pihak polis di bawah Akta Pencegahan dan Pengawalan Penyakit Berjangkit 1988 dan Peraturan-Peraturan di bawahnya, Akta Polis 1967 serta undang-undang kecil MPS,” tambahnya.-K! ONLINE


Kuih laris selepas kisah tular di media sosial
Oleh WAT KAMAL ABAS

30 April 2021, 5:53 pm
TAIPING – Belum jual sudah habis. Itulah yang berlaku terhadap kuih-muih seorang warga emas yang berniaga di sebuah gerai, Kampung Jana Baharu di sini selepas kisah kesusahannya tular di media sosial semalam.
Chek Nah Husain, 71, berkata, dia sebenarnya tidak tahu kisahnya tular sehingga menerima banyak panggilan daripada orang ramai yang prihatin tentang kehidupannya.
“Sejak dari malam tadi dan sehingga hari ini,makcik banyak menerima tempahan kuih-muih daripada orang ramai sehingga tidak sempat dijual kepada pelanggan di gerai.
“Kuih-muih yang saya dan kakak buat ialah kuih lapis, karipap, seri muka hijau dan lepat liat yang dijual pada harga hanya RM1 untuk lima biji kuih.
“Harga jualan kuih ini adalah seperti itu dari sejak dahulu lagi,” katanya ketika ditemui hari ini.
Terdahulu, Chek Nah dikunjungi Pengerusi Pertubuhan Kebajikan Kampit Rezeki Perak, Qolbin Salim Sulaiman yang menyampaikan sumbangan barangan keperluan untuk membuat kuih-muih berserta wang tunai.

Chek Nah memberitahu, dia menghidap kanser payudara dan telah menjalani pembedahan pada awal tahun ini.
Katanya, setelah sembuh, dia menjual kuih-muih di gerai yang terletak kira-kira 100 meter dari rumah adiknya yang diduduki sekarang. – K! ONLINE


Negara lain turut guna rizab, tabung amanah hadapi Covid-19
Oleh MOHD. HUSNI MOHD. NOOR

30 April 2021, 6:02 pm
PUTRAJAYA – Bukan hanya Malaysia, pelbagai negara lain turut menggunakan dana daripada rizab atau tabung amanah untuk menangani krisis Covid-19 di negara masing-masing.
Menteri Kewangan,  Tengku Datuk Seri Zafrul Tengku Abdul Aziz berkata, sebagai contoh, negara jiran, Singapura turut menggunakan rizab dalaman mereka bernilai hampir AS$40 bilion (RM163.8 bilion)
“Sebagai perbandingan, penggunaan dana Kumpulan Wang Amanah Negara (KWAN) oleh Malaysia adalah sekitar AS$1.2 bilion atau RM5 bilion.
“Selain itu, Ireland turut menggunakan AS$1.8 bilion (RM7.39 bilion) daripada dana ‘National Surplus (Exceptional Contingencies) Reserve Fund’ manakala, Norway pula menggunakan AS$37 bilion (RM152 bilion) daripada ‘Government Pension Fund Global’ mereka,” katanya.
Beliau berkata demikian menerusi Laporan LAKSANA ke-51 yang dikeluarkan hari ini.
Sebelum ini, kerajaan bersetuju bagi menggunakan dana KWAN berjumlah RM5 bilion bagi membiayai perolehan vaksin Covid-19 menerusi Program Imunisasi Covid-19 Kebangsaan (PICK).

Tengku Zafrul berkata, kerajaan komited untuk menambah semula dana KWAN apabila krisis kesihatan itu berakhir dan selepas kewangan kerajaan kembali kukuh.
Menurutnya, penggunaan dana KWAN dalam bentuk geran juga penting untuk memastikan defisit fiskal kekal di bawah sasaran 6.0 peratus pada penghujung tahun ini.
“Yakinlah bahawa kerajaan sentiasa berusaha melakukan yang terbaik untuk rakyat. KWAN dikawal selia oleh lima anggota lembaga pemegang amanah yang membuat semua keputusan dasar sebelum dikemukakan kepada kerajaan.
“Lembaga pemegang amanah ini merangkumi wakil kerajaan dan swasta/professional. KWAN juga diaudit setiap tahun oleh Jabatan Audit Negara.
“Oleh itu, elemen semak dan imbang kekal terjamin walaupun terdapat pindaan spesifik dan terhad ke atas penggunaan dana KWAN,” katanya. -K! ONLINE


Empat bazar Ramadan di Johor ditutup
Oleh KHAIRUL MOHD. ALI

30 April 2021, 4:46 pm
JOHOR BAHRU – Empat Bazar Ramadan di negeri ini diarah untuk menghentikan operasi serta-merta sebagai langkah berjaga-jaga selepas tapak perniagaan itu dikunjungi individu yang disyaki positif Covid-19.
Pengerusi Jawatankuasa Perumahan dan Kerajaan Tempatan negeri, Ayub Jamil bagaimanapun tidak memberitahu tempoh penutupan bazar berkenaan.
Jelasnya, ini kerana tempoh penutupan bergantung kepada penilaian risiko yang dibuat oleh Jabatan Kesihatan Negeri Johor.
“Penutupan bazar Ramadan ini membabitkan dua di kawasan Majlis Bandaraya Johor Bahru (MBJB) dan masing-masing satu di Majlis Bandaraya Pasir Gudang (MBPG) dan Majlis Daerah Kota Tinggi (MDKT).
“Dua bazar Ramadan di kawasan MBJB yang diarah tutup adalah Bazar Ramadan Kampung Pasir, Jalan Mata Kuching dan Bazar Ramadan @Mart Kempas.
“Manakala dua lagi bazar terlibat adalah Bazar Ramadan Belatuk, Taman Scientex di kawasan MBPG dan Bazar Ramadan Lok Heng dalam kawasan MDKT,” katanya ketika dihubungi pemberita, di sini hari ini.

Sementara itu, Ayub Jamil turut memberitahu, langkah penutupan operasi bazar berkenaan bukan disebabkan ia menjadi punca penularan baharu kes positif Covid-19, sebaliknya ia dikunjungi individu dipercayai positif.
“Rekod di dalam aplikasi MySejahtera menunjukkan kawasan bazar terlibat telah dikunjungi individu disyaki positif, jadi langkah awal diambil dengan menghentikan operasinya.
“Sehubungan itu, saya menasihati semua pihak iaitu penganjur, peniaga dan pengunjung agar terus mematuhi prosedur operasi standard (SOP) ditetapkan,” ujarnya.
Sebelum ini, Ayub memaklumkan sebanyak 9,609 petak jualan disediakan di 193 lokasi tapak penganjuran Bazar Ramadan dan Bazar Aidilfitri di kesemua 16 PBT seluruh Johor tahun ini. – K! ONLINE


Peniaga kecewa arahan tutup bazar Ramadan
Oleh NOOR HASLIZA NUSI

30 April 2021, 5:42 pm
GEORGE TOWN – Kira-kira 28 peniaga Bazar Ramadan Bukit Gedung, Bayan Baru di sini terpaksa menanggung kerugian apabila mereka diarah tutup operasi mulai esok berikutan lokasi berkenaan telah dikenal pasti sebagai kawasan berisiko tinggi penularan wabak Covid-19.
Bazar Ramadan terbabit antara tujuh lokasi yang terlibat dengan arahan penutupan di kawasan pihak berkuasa tempatan oleh Kementerian Perumahan dan Kerajaan Tempatan berkuatkuasa 1 Mei.
Antaranya adalah di Bazar Ramadan Kampung Melayu, Taman Tun Sardon, Masjid Daerah Barat Daya dan tiga lagi di Seberang Perai.
Rata-rata peniaga yang ditemui Kosmo! meluahkan rasa sedih dan kecewa selepas dimaklumkan mengenai penutupan operasi tersebut tengah hari tadi, yang hanya berbaki lagi dua minggu umat Islam meraikan Hari Raya Aidilfitri.
Seorang peniaga minuman air balang, Mohd. Iswan Nordin, 33, berkata, dia mengalami kerugian mencecah RM1,500 disebabkan telah membeli stok pati minuman untuk kegunaan selama sebulan.
“Ini adalah bisnes tambahan untuk saya bersama empat pekerja lain menambah pendapatan menjelang perayaan Aidilfitri.

“Hasil pendapatan yang diperoleh, membantu meringankan beban kami untuk mengumpul duit sebagai persiapan menjelang Hari Raya Aidilfitri yang bakal tiba kurang lagi dua minggu,” katanya kepada Kosmo!.
Sementara itu, seorang lagi peniaga makanan, Siti Zauyah Ali, 56 pula memberitahu, dia buntu memikirkan perkara tersebut termasuk mengenang nasib yang bakal dihadapi mereka selepas ini.
“Kami tidak sangka menerima arahan penutupan bazar Ramadan di saat berbaki lagi dua minggu untuk meraikan Aidilfitri. Baru hendak kumpul duit sudah kena tutup.
“Kami hanya mengharapkan pendapatan bersih daripada hasil keuntungan perniagaan ini pada setiap bulan Ramadan. Saya juga antara individu yang terjejas teruk akibat pandemik Covid-19.
“Perniagaan yang diusahakan saya di astaka berhampiran sejak 20 tahun lalu turut terkesan. Saya kini hanya mengharapkan perniagaan di bazar Ramadan ini bagi menampung pendapatan yang terjejas serta kelangsungan hidup,” jelasnya.
Dakwanya, dia juga berdepan kerugian sehingga RM500 apabila stok barangan kering dan basah sudah dibeli serta ditempah selama sebulan sejak awal Ramadan lalu.
Dalam pada itu, Pengerusi Jawatankuasa pasar ramadan Majlis Bandaraya Pulau Pinang (MBPP), Ahmad Azrizal Tahir ketika dihubungi Kosmo! berkata, pihak masih dalam peringkat perbincangan dengan pihak atasan berhubung tarikh penguatkuasaan penutupan di bazar Ramadan di daerah ini. – K! ONLINE


Semua negeri catat kes baharu
Oleh SITI A'ISYAH SUKAIMI

30 April 2021, 5:17 pm
PUTRAJAYA – Sebanyak 3,788 kes dilaporkan hari ini menjadikan jumlah kes positif Covid-19 sebanyak 408,713 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor mencatatkan angka tertinggi sebanyak 1,265 kes, diikuti oleh Sarawak sebanyak 760 kes dan Kelantan sebanyak 464 kes.
“Seterusnya, Kuala Lumpur (255 kes), Pulau Pinang (250 kes), Johor (160 kes), Negeri Sembilan dan Kedah (masing-masing 136 kes), Perak (118 kes), Sabah (89 kes), Melaka (55 kes), Pahang (54 kes) dan Terengganu (37 kes).
“Perlis pula dengan lima kes manakala, Labuan dan Putrajaya masing-masing dua kes baharu,” katanya pada Facebook beliau di sini hari ini.
Ujarnya lagi, sebanyak 17 kluster baharu dilaporkan hari ini dan lima kluster tamat, menjadikan sebanyak 1,265 kluster ditamatkan sehingga kini. -K! ONLINE


Sindiket tipu pelaburan online diserbu
Oleh EDDY AQMAL MOHAMED HAMIDI

30 April 2021, 5:48 pm
PETALING JAYA – Jabatan Siasatan Jenayah Komersil (JSJK) Bukit Aman berjaya menumpaskan sebuah sindiket yang aktif melakukan penipuan pelaburan online menerusi satu serbuan di sekitar Lembah Klang kelmarin.
Pengarahnya, Datuk Zainuddin Yaacob berkata, susulan serbuan itu, pihaknya telah berjaya menahan seramai 14 individu terdiri daripada 10 lelaki tempatan dan masing-masing dua lelaki serta wanita warga China berusia 19 hingga 27 tahun.
“Sindiket ini dikesan beroperasi sejak awal Februari lalu dan menggunakan sebuah rumah sebagai pusat panggilan bagi aktiviti pelaburan saham yang didaftarkan di bawah syarikat Chao Jin Dang yang berpangkalan di China.
“Ahli sindiket yang menguruskan ‘pusat panggilan’ mampu menerima gaji sebanyak RM2,500 hingga RM3,000 sebulan dengan menyasarkan mangsa dari China,” katanya menerusi satu kenyataan di sini hari ini.
Modus operandi sindiket ini adalah mendapatkan mangsa untuk melabur dalam pelaburan saham yang kononnya adalah pelaburan saham Dong Fang Xhai Fu yang merupakan skim benar-benar wujud di China.
“Mangsa yang percaya kemudiannya akan diberikan akses untuk melabur melalui laman web disediakan pihak sindiket namun setelah pelaburan dibuat, pelbagai alasan akan diberikan bagi mengelak pembayaran keuntungan sehingga akhirnya mangsa tidak dapat menghubungi pihak sindiket.

“Walaupun kegiatan sindiket ini tidak melibatkan rakyat negara ini, orang ramai tetap diingatkan agar tidak mudah terpedaya dengan pelaburan secara online yang menjanjikan pulangan lumayan tanpa perlu berusaha dan bersusah payah,” ujarnya.
Tambah Zainuddin, kesemua suspek yang ditahan telah direman sehari sehingga semalam manakala tangkapan bukan warganegara direman di bawah Akta Imigresen 1959/1963 dan disiasat di bawah Seksyen 420 Kanun Keseksaan (KK), Seksyen 120(b) KK.
“Siasatan juga turut dilakukan di bawah Akta Pengubahan Wang Haram dan Pencegahan Pembiayaan Keganasan 2001 (AMLATFPUAA 2001) dam Seksyen 6(1) Akta Imigresen 1959/1963,” jelas beliau. – K! ONLINE


Kes A. Ganapathy: Jangan buat andaian sendiri
Oleh EDDY AQMAL MOHAMED HAMIDI

30 April 2021, 4:43 pm
GOMBAK – Polis menasihatkan orang ramai agar tidak membuat sebarang spekulasi atau mengulas sesuatu kejadian yang masih berada di dalam proses siasatan seperti kes melibatkan mendiang A. Ganapathy.
Ketua Polis Daerah Gombak, Asisten Komisioner Arifai Tarawe berkata, siasatan berhubung dakwaan mendiang dipukul sewaktu dalam tahanan polis masih diteruskan dan kertas siasatan akan dimajukan ke pejabat Timbalan Pendakwa Raya (TPR).
“Pada 11 Mac lalu, Ibu Pejabat Polis Daerah (IPD) Gombak telah membuka dan menjalankan siasatan atas dakwaan pengadu iaitu ibu kepada mendiang A. Ganapathy yang mendakwa anaknya itu dipukul ketika dalam tahanan sehingga mengakibatkan kakinya perlu dipotong.
“Siasatan berhubung dakwaan tersebut bagaimanapun masih dijalankan kerana maklumat-maklumat penting yang diperlukan untuk siasatan tidak dapat dibekalkan oleh pengadu,” katanya pada satu sidang akhbar di IPD Gombak di sini hari ini.
Menurut Arifai, rakaman percakapan mangsa juga tidak dapat dibuat sehingga mangsa meninggal dunia susulan keadaan kesihatan yang tidak mengizinkan maka pasukan siasatan sedang meneliti pelbagai sudut bagi mengumpul keterangan.
“Pada 24 Februari lalu, mendiang A. Ganapathy ditahan polis bagi membantu siasatan kes samun kilang serta kes mendatangkan kecederaan dan mangsa juga didapati positif dadah jenis methamphetamine juga amphethamine.

“Turut ditangkap bersama adalah seorang lagi lelaki berusia 45 tahun yang terlobat dalam kes di bawah Seksyen 395/397, 324/342 Kanun Keseksaan dan Seksyen 15(1) Akta Dadah Berbahaya 1952,” ujar beliau.
Arifai berkata, pada 25 Februari kira-kira pukul 2 petang pula, keluarga mendiang telah menyerahkan ubat-ubatan miliknya selepas diarahkan berbuat demikian oleh anggota bertugas lokap Balai Polis Selayang apabila mendapat tahu mendiang mempunyai sejarah penyakit jantung dan diabetis.
“Mendiang telah direman 12 hari sehingga 8 Mac dan dalam tempoh tersebut dia telah dibawa untuk mendapatkan rawatan di Jabatan Kecemasan dan Trauma Hospital Selayang sebanyak empat kali iaitu pada 28 Februari serta 3,6 dan 7 Mac 2021.
“A. Ganapathy dibawa ke hospital bagi mendapatkan rawatan pada luka lama yang belum sembuh di buku lali kaki kanan yang wujud sebelum tangkapan ke atasnya dibuat,” jelas beliau.
Tambahnya Arifai, pada 7 Mac kira-kira pukul 6 petang pula, mendiang telah ditahan di Zon Kuning, Jabatan Kecemasan dan Trauma Hospital Selayang dan keesokan harinya Pegawai Perubatan di Zoh Merah Jabatan Kecemasan mengesahkan bahawa kulit kaki kanan mendiang telah mengelupas dan sedang mengalami ‘Necrotizing Fasciits termasuk kesukaran bernafas.
“Lelaki berkenaan kemudiannya dimasukkan ke Unit Rawatan Rapi (ICU) pada 9 Mac pukul 12.30 tengah malam dan pada pukul pagi Pakar Perubatan Ortopedik mengesahkan bahawa tiada pengaliran darah di kaki kanan mendiang dan keputusan diambil untuk melakukan pembedahan ‘amputated- above knee level’ untuk menyelamatkan nyawanya.
“A. Ganapathy bagaimanapun disahkan meninggal dunia di wad ICU Hospital Selayang selepas dirawat selama 43 hari mulai 7 Mac lalu dan pihak polis turut membuat permohonan untuk melakukan bedah siasat bagi menentukan punca kematian,” katanya.
Arifai menambah, bedah siasat yang dijalankan Insititut Perubatan Forensik Negara, Hospital Kuala Lumpur (HKL) mendapati punca kematian adalah ‘Necrotizing Fasciitis of Right Lower Limb Complicated with Sepsis’ namun laporan penuh bedah siasat masih belum diperolehi.
“Siasatan awal mendapati tiada sebarang aduan dipukul dibuat oleh mangsa pada pihak Majistret walaupun telah dibawa menghadap sebanyak tiga kami bagi tujuan reman.
“Pihak Pegawai Perubatan dan Penolong Pegawai Perubatan yang merawat mendiang juga tiada menerima sebarang aduan dipukul oleh pihak polis,” ujar beliau.
Tambah beliau, siasatan berhubung dakwaan dipukul polis itu bagaimanapun masih diteruskan dan kertas siasatan akan dimajukan ke pejabat TPR dalam masa terdekat dengan cadangan inkues dan sebarang perkembangan baharu akan dimaklumkan. – K! ONLINE